text:
DOMINICAN REPUBLIC
A Mboni za Yehova Akhazikika
Anapeza Choonadi
Juana Ventura anayamba kuphunzira Baibulo nthawi yomwe ntchito yathu inaletsedwa ku Dominican Republic ndipo anabatizidwa mu 1960 mumtsinje wa Ozama. Nthawi ina m’busa wa tchalitchi china ku Santo Domingo ankafuna kuti Juana amangidwe poganizira kuti mlongoyo ankaba anthu a tchalitchi chake. Pofuna kutsutsa zimene Juana ankaphunzitsa, m’busayo anamuitanitsa kutchalitchiko kuti akamufunse mafunso.
Juana anati: “Anandifunsa mafunso atatu. Loyamba linali loti, ‘N’chifukwa chiyani simuvota?’ Lachiwiri linali lakuti, ‘N’chifukwa chiyani simumenya nawo nkhondo?’ Lina linali lakuti, ‘N’chifukwa chiyani mumatchedwa Mboni za Yehova?’ Ndinkayankha pogwiritsa ntchito Baibulo ndipo anthu a m’tchalitchimo ankatsegulanso Mabaibulo awo. Iwo ankadabwa poona zimene Baibulo limaphunzitsa. Ndipo ambiri anaona kuti apeza choonadi. Gulu lonse la anthu a m’tchalitchimo linayamba kuphunzira Baibulo ndipo anthu 252 anabatizidwa.” Zimenezi zinachititsa kuti ntchito yolalikira iyambe kuyenda bwino ku Santo Domingo.
A Mboni za Yehova Akhazikika
Panali mavuto osiyanasiyana azandale Trujillo ataphedwa. Buku Lapachaka la Mboni za Yehova la 1963, linafotokoza kuti: ‘Asilikali ankalondera m’misewu ndipo kunkachitikanso zionetsero ndi ziwawa.’ Komabe ntchito yolalikira inkayenda bwino moti chakumapeto kwa 1963, ofalitsa analipo 1,155.
M’bale Nathan Knorr, wochokera kulikulu lathu atafika ku Dominican Republic mu 1962, anakonza zogula malo kuti pamangidwe ofesi ya nthambi. Malowo anagulidwa ndipo panamangidwa nyumba yansanjika ndiponso Nyumba ya Ufumu. Loweruka pa October 12, 1963, Frederick Franz anatsegulira ofesi ya nthambi yatsopano. Zinali zoonekeratu kuti a Mboni za Yehova akhazikika m’dziko la Dominicani Republic. Posakhalitsa Harry ndi Paquita Duffield, omwe anali amishonale omaliza kuthamangitsidwa m’dziko la Cuba, anafikanso.
Ofalitsa Ankawonjezeka Ngakhale Panali Mavuto Azandale
Pa April 24, 1965, mavuto azandale anayamba m’dzikolo komabe anthu a Yehova zinthu zinkawayendera. Pofika mu 1970, panali ofalitsa 3,378 ndiponso mipingo 63. Kuwonjezereka kwa chiwerengerochi kunasonyeza kuti ofalitsa anawonjezeka ndi 50 peresenti pa zaka 5 zokha. Buku Lapachaka La Mboni za Yehova la 1972 linati: “Anthu osiyanasiyana anaphunzira za Yehova. Ena anali amakaniko, alimi, madalaivala, akatswiri owerengera ndalama, amisiri, akalipentala, maloya, madokotala ndiponso anthu omwe kale anali andale.”


c: text/html

text:
Nkhani 11: Utawaleza Woyamba
KODI mukudziwa chinthu choyamba chimene Nowa anachita pamene iye ndi banja lake anatuluka m’chingalawa? Anapereka nsembe kwa Mulungu. Mungamuone akuchita izi m’chithunzi’chi pansi’pa, Nowa anapereka nsembe ya nyama’yi kuthokoza Mulungu kaamba ka kupulumutsa banja lake ku chigumula chachikulu.
Kodi muganiza kuti Yehova anakondwera ndi nsembe’yo? Inde. Chotero analonjeza Nowa kuti sakaononga’nso dziko lapansi ndi chigumula.
Posapita nthawi mtunda wonse unauma, ndipo Nowa ndi banja lake anayamba moyo watsopano kunja kwa chingalawa. Mulungu anawadalitsa nawauza kuti: ‘Balani ana ochuluka. Chulukani mpaka anthu atakhala pa dziko lonse lapansi.’
Koma pambuyo pake, anthu akadzamva za chigumula chachikulu, akaopa kuti chigumula chonga chimene’cho chingadzachitike’nso. Chotero Mulungu anapereka kanthu kena kokumbutsa anthu za lonjezo lake la kusadzetsa’nso chigumula pa dziko lonse. Kodi mudziwa chimene anapereka kuwakumbutsa. Chinali utawaleza.
Utawaleza umaoneka kumwamba itakata mvula pamene dzuwa liomba Mauta-aleza angakhale ndi maonekedwe ambiri okongola. Kodi munaonapo umodzi? Kodi mukuona uwo uli pa chithunzi’wo?
Nazi zimene Mulungu ananena: ‘Ndikulonjeza kuti anthu onse ndi zinyama sizidzaonongedwa’nso ndi chigumula. Ndikuika utawaleza wanga m’mitambo. Ndipo poonekera utawaleza, ndi dzauona ndi kukumbikira lonjezo langa’li.’
Chotero pamene muona utawaleza, kodi uyenera kukukumbutsaninji? Inde, lonjezo la Mulungu lakuti sadzaononga’nso dziko ndi chigumula chachikulu.
Mafunso
- Monga momwe asonyezera pachithunzipa, kodi chinthu choyamba chimene Nowa anachita atatuluka m’chingalawa chinali chiyani?
- Kodi Mulungu anapatsa Nowa ndi banja lake lamulo lotani Chigumula chitatha?
- Kodi Mulungu analonjeza chiyani?
- Tikaona utawaleza, kodi uyenera kutikumbutsa chiyani?
Mafunso ena
- Ŵerengani Genesis 8:18-22.
Kodi ifeyo masiku ano tingapereke bwanji ‘chonunkhira chokondweretsa’ kwa Yehova? (Gen. 8:21; Aheb. 13:15, 16)
Kodi Yehova ananena chiyani chokhudza mtima wa munthu, ndipo tiyenera kuchenjera ndi chiyani? (Gen. 8:21; Mat. 15:18, 19)
- Ŵerengani Genesis 9:9-17.
Kodi Mulungu anapanga pangano lotani ndi zolengedwa zonse zapadziko lapansi? (Gen. 9:10, 11)
Kodi pangano la utawaleza lidzakhalapo mpaka liti? (Gen. 9:16)
Onaninso
Anapulumutsidwa “Pamodzi ndi Anthu Ena 7”
Kodi Nowa ndi banja lake anapulumuka bwanji chigumula chomwe chinachitika padziko lonse lapansi?

robotstxt: allowed

filter: keep


text:
ZIMENE ACHINYAMATA AMADZIFUNSA
Kodi N’zofunikadi Kuti Makolo Azikhazikitsa Malamulo Oti Muzitsatira?
Kodi mumaona kuti malamulo ena amene makolo anu anakhazikitsa ndi ovuta? Nkhaniyi komanso tsamba la “Zoti Muchite” zikuthandizani kuti muzitha kulankhula ndi makolo anu pa nkhaniyi.
Kuona zinthu moyenera
Maganizo olakwika: Ukangochoka pakhomo ndiye kuti basi, wathana nazo zotsatira malamulo.
Zoona zake: Munthu akachoka pakhomo sindiye kuti wathana nazo zotsatira malamulo. Umafunikabe kutsatira malamulo a anthu ena monga bwana wako, landilodi wako kapena malamulo a boma. Mtsikana wina wazaka 19 dzina lake Danielle anati: “Ndimaona kuti achinyamata amene satsatira malamulo akakhala pakhomo, amavutika kwambiri akadzayamba kukhala paokha.”
Baibulo limanena kuti: ‘Muzimvera maboma ndiponso olamulira.’ (Tito 3:1) Mukamatsatira malamulo amene makolo anakuikirani, zimakuthandizani kuti zinthu zizidzakuyenderani bwino mukadzayamba kukhala panokha.
Zimene mungachite: Muziona kufunika kwa malamulo. Mnyamata wina dzina lake Jeremy anati: “Malamulo amene makolo anga anakhazikitsa ankandithandiza kuti ndizitha kupeza anzanga abwino komanso kugwiritsa ntchito nthawi yanga mwanzeru. Ankandithandizanso kuti ndizichita zinthu zaphindu m’malo mongokhalira kuonera TV komanso kusewera magemu apakompyuta. Zina mwa zinthu zaphinduzo ndimazikondabe mpaka pano.”
Njira yabwino yofotokozera maganizo anu
Nanga bwanji ngati lamulo lina likuoneka ngati losamveka? Mwachitsanzo, mtsikana wina dzina lake Tamara anati: “Nthawi ina makolo anga anandilola kukacheza kudziko lina, koma panopa sandilola kuti ndipite ngakhale kumzinda wina wapafupi kwambiri wongoyenda maminitsi ochepa.”
Ngati nanunso mukuona kuti malamulo ena ndi osamveka, kodi n’kulakwa kulankhula ndi makolo anuwo? Ayi. Zimangofunika kudziwa nthawi yoyenera komanso mmene mungafotokozere maganizo anuwo.
Nthawi yoyenera. Mtsikana wina dzina lake Amanda anati: “Mukasonyeza kuti ndinu wokhulupirika pa nkhani yotsatira malamulo a makolo anu, m’pamene mungathe kuwapempha kuti asinthe lamulo linalake.”
Mtsikana wina dzina lake Daria amaona kuti zimenezi n’zoona. Iye anati: “Mayi anga akaona kuti ndikuyesetsa kutsatira malamulo awo, m’pamene ankatha kusintha malamulo ena.” Muzikumbukira kuti simungauze makolo anu kuti azikukhulupirirani koma zochita zanu n’zimene zingasonyeze ngati angakukhulupirireni kapena ayi.
Baibulo limati: “Sunga lamulo la bambo ako, ndipo usasiye malangizo a mayi ako.” (Miyambo 6:20) Mukamatsatira malangizowa, makolo anu adzayamba kukukhulupirirani ndipo mudzatha kuwafotokozera za malamulo omwe mukufuna kuti asinthe.
Mmene mungalankhulire: Mnyamata wina dzina lake Steven anati: “Munthu amafunika kulankhula mwaulemu komanso modekha ndi makolo ake, osati mwamwano kapena mokalipa.”
Nayenso Daria ananena kuti: “Ndikakangana ndi mayi anga palibe chimene chinkasintha. Nthawi zina ankangokhwimitsa malamulowo.”
Baibulo limanena kuti: “Wopusa amatulutsa mkwiyo wake wonse, koma wanzeru amakhala wodekha mpaka pamapeto.” (Miyambo 29:11) Munthu akakhala wodziletsa zinthu zingamuyendere bwino kunyumba kwawo, kusukulu, kuntchito komanso kulikonse.
Zimene mungachite: Muziyamba mwaganiza kaye musanalankhule. Makolo akhoza kusiya kukukhulupirirani ngati mutangowalankhula kamodzi kokha mutapsa mtima. N’chifukwa chake Baibulo limanena kuti munthu “wosafulumira kukwiya n’ngozindikira zinthu kwambiri.”
Zimene zingakuthandizeni: Gwiritsani ntchito tsamba la “Zoti Muchite” kuti muganizire bwino za malamulo, ndipo ngati n’zofunika mukambirane ndi makolo anu.


text:
ZITHUNZI
ZITHUNZI
Davide Analimba Mtima Ngakhale Kuti Anali ndi Zida Zochepa
Fananitsani anthu otchulidwa m’Baibulo ndi zinthu zokhudza anthuwo zomwe zili m’nkhani ya Davide ndi Goliyati. Kenako mukambirane zimene zinathandiza Davide kuti akhale wolimba mtima.
Zinanso
Davide Anabwera M’dzina la Mulungu
Thandizani ana anu kuti adziwe zimene dzina la Mulungu limatanthauza.
Kodi Ndi Ndani Amene Anasankha Kutumikira Yehova?
Zochitazi zimathandiza ana a pakati pa zaka 6 ndi 8 kuti adziwe anthu otchulidwa m’Baibulo.
Hana Anathandiza Samueli Kuti Atumikire Yehova
Zochitazi zingathandize ana a pakati pa zaka zitatu ndi 6 kuti adziwe za mphatso imene Hana ankapatsa Samueli chaka chilichonse.


text:
Tiziganizirana Ndiponso Kulimbikitsana
“Tiyeni tiganizirane kuti tilimbikitsane pa chikondi ndi ntchito zabwino.”—AHEB. 10:24.
1, 2. N’chiyani chinathandiza a Mboni za Yehova okwana 230 kuti asafe pa ulendo umene anawayendetsa?
ULAMULIRO wa chipani cha Hitler utangotsala pang’ono kutha, pambuyo pa nkhondo yachiwiri ya padziko lonse, akuluakulu a chipanichi analamula kuti anthu ambirimbiri amene anali m’ndende zawo aphedwe. Anakonza zoti anthu amene anali kundende ina apite nawo kumadoko enaake. Ankafuna kuti akawakweze sitima zapamadzi n’kukazimiza m’nyanja.
2 Anakonza zoti akaidi okwana 33,000 amene anali kundendeyo ayende mtunda wa makilomita 250 kupita kudoko la mumzinda wa Lübeck ku Germany. Pagululi panali a Mboni za Yehova okwana 230 ochokera m’mayiko 6. Aliyense pa gululi anali atafooka chifukwa cha njala ndi matenda. N’chiyani chinathandiza kuti abale athu apulumuke pa ulendowu? M’bale wina anati: “Sitinasiye kulimbikitsana kuti tipirire.” Iwo anapulumuka chifukwa chakuti ankakondana kwambiri komanso Mulungu anawapatsa “mphamvu yoposa yachibadwa.”—2 Akor. 4:7.
3. N’chifukwa chiyani timafunika kulimbikitsana?
3 Ife sitikuyenda pa ulendo woterewu, koma timakumana ndi mavuto ambirimbiri. Ufumu wa Mulungu utakhazikitsidwa kumwamba mu 1914, Satana anaponyedwa padziko lapansi. Iye “ali ndi mkwiyo waukulu podziwa kuti wangotsala ndi kanthawi kochepa.” (Chiv. 12:7-9, 12) Pamene Aramagedo ikuyandikira, Satana akuyesetsa kutifooketsa potibweretsera mavuto ndi mayesero. Palinso zinthu zambirimbiri zimene zimatidetsa nkhawa tsiku ndi tsiku. (Yobu 14:1; Mlal. 2:23) Mavuto oterewa akachuluka, tingafooke ndipo patokha zingakhale zovuta kuti tipirire. Chitsanzo pa nkhaniyi ndi m’bale wina amene kwa zaka zambiri anathandiza anthu ochuluka kukhala pa ubwenzi wabwino ndi Mulungu. Atakalamba, iye ndi mkazi wake anadwala ndipo m’baleyo anafooka kwambiri moti ankafunika “mphamvu yoposa yachibadwa” yochokera kwa Yehova kuti apirire. Nafenso timafunika mphamvu imeneyi komanso kulimbikitsidwa ndi anzathu.
4. Kuti tilimbikitse ena, kodi tiyenera kuganizira mawu ati a mtumwi Paulo?
4 Kuganizira mawu amene mtumwi Paulo analembera Akhristu achiheberi kungatithandize kuti tizilimbikitsa anzathu. Iye anati: “Tiyeni tiganizirane kuti tilimbikitsane pa chikondi ndi ntchito zabwino. Tisaleke kusonkhana pamodzi, monga mmene ena achizolowezi chosafika pamisonkhano akuchitira. Koma tiyeni tilimbikitsane, ndipo tiwonjezere kuchita zimenezi, makamaka pamene mukuona kuti tsikulo likuyandikira.” (Aheb. 10:24, 25) Kodi tingagwiritse ntchito bwanji malangizo amene ali m’mavesi amenewa?
‘TIZIGANIZIRANA’
5. Kodi mawu a Paulo akutilimbikitsa kuchita chiyani, ndipo tingachite bwanji zimenezi?
5 Mawu a Paulo akutilimbikitsa kuti tiziganizira anthu ena komanso mavuto amene akukumana nawo. Sitingadziwe kapena kuganizira zimene zikuchitikira abale athu ngati timangowapatsa moni mwachidule ku Nyumba ya Ufumu kapena kungocheza nawo nkhani zosafunika kwenikweni. N’zoona kuti timafunika kusamala kuti ‘tisamalowerere nkhani za eni.’ (1 Ates. 4:11; 1 Tim. 5:13) Komabe, ngati tikufunitsitsa kulimbikitsa abale athu, tiziyesetsa kuti tiwadziwe bwino. Tiziyesetsa kuti tidziwe mmene zinthu zilili pa moyo wawo, tidziwe makhalidwe awo, moyo wawo wauzimu, zimene amachita bwino komanso zimene zimawavuta. Tizichita zinthu zoti azitiona kuti ndife anzawo ndiponso azidziwa kuti timawakonda. Zimenezi zikusonyeza kuti tizipeza nthawi yocheza nawo, osati kumangopita kukawaona akakhala m’mavuto kapena akafooka.—Aroma 12:13.
6. N’chiyani chingathandize mkulu kuti ‘aziganizira’ nkhosa?
6 Akulu mumpingo amalimbikitsidwa ‘kuweta gulu la nkhosa za Mulungu lomwe analisiya m’manja mwawo,’ ndipo ayenera kuchita zimenezi mofunitsitsa komanso ndi mtima wonse. (1 Pet. 5:1-3) Ndipotu kuti iwo awete bwino nkhosa za Mulungu amafunika kuzidziwa bwino. (Werengani Miyambo 27:23.) Akulu akamapeza nthawi yocheza ndi Akhristu anzawo, Akhristuwo amakhala omasuka kupempha kuti awathandize. Iwo angakhalenso omasuka kuwauza zakukhosi kwawo komanso zinthu zimene zikuwadetsa nkhawa. Zimenezi zingathandize akuluwo ‘kuganizira’ nkhosazo n’kuona mmene angazithandizire.
7. Kodi tizitani anthu amene akhumudwa akatilankhula “zopanda pake”?
7 M’kalata imene analembera Akhristu a ku Tesalonika, Paulo anati: “Thandizani ofooka.” (Werengani 1 Atesalonika 5:14.) Tinganene kuti anthu “amtima wachisoni” komanso amene akhumudwa amakhala ofooka. Lemba la Miyambo 24:10 limati: “Ukafooka pa tsiku la masautso, mphamvu zako zidzakhala zochepa.” Ndipotu munthu amene wakhumudwa kwambiri angalankhule “zopanda pake.” (Yobu 6:2, 3) ‘Poganizira’ anthu oterewa, tisamaiwale kuti nthawi zina anganene zinthu zosiyana ndi zimene zili mumtima mwawo. Mwachitsanzo, mlongo wina dzina lake Rachelle, amene mayi ake ankavutika kwambiri maganizo, anati: “Nthawi zambiri mayi anga ankanena zinthu zokhumudwitsa kwambiri. Zimenezi zikachitika, ndinkayesetsa kuganizira makhalidwe abwino amene mayi anga ali nawo. Ndinkakumbukira kuti iwo ndi munthu wachikondi, wokoma mtima ndiponso wowolowa manja. Ndinazindikira kuti anthu amene akhumudwa kapena omwe akuvutika maganizo amalankhula zinthu zambiri asanaganizire. Ndipo kubwezera anthu oterewa n’kulakwa kwambiri.” Lemba la Miyambo 19:11 limati: “Kuzindikira kumachititsa munthu kubweza mkwiyo wake, ndipo kunyalanyaza cholakwa kumam’chititsa kukhala wokongola.”
8. Kodi ndi anthu otani amene tiyenera ‘kuwatsimikizira’ kuti timawakonda, ndipo n’chifukwa chiyani?
8 Anthu ena angamachitebe manyazi mwinanso kukhumudwa chifukwa cha machimo amene anachita m’mbuyomu, ngakhale kuti analapa. Kodi tingasonyeze bwanji kuti ‘timaganizira’ anthu oterewa? Ponena za munthu wina wa ku Korinto, amene anali wochimwa koma kenako analapa, Paulo analemba kuti: “Mukhululukireni ndi mtima wonse ndi kumutonthoza, kuopera kuti mwina wotereyu angamezedwe ndi chisoni chake chopitirira malire. Choncho ndikukudandaulirani kuti mumutsimikizire kuti mumamukonda.” (2 Akor. 2:7, 8) Malinga ndi zimene buku lina lotanthauzira mawu limanena, mawu amene anawamasulira kuti ‘kutsimikizira’ amatanthauza “kuvomereza kapena kusainira.” Sitiyenera kungoganiza kuti munthu winawake akudziwa kuti timamukonda komanso kumuganizira. Munthuyo amafunika kuona zimene ifeyo tikumuchitira posonyeza kuti timamuganizira.
“TILIMBIKITSANE PA CHIKONDI NDI NTCHITO ZABWINO”
9. Kodi tingatani kuti ‘tilimbikitse ena pa chikondi ndi ntchito zabwino’?
9 Paulo analemba kuti: “Tiyeni tiganizirane kuti tilimbikitsane pa chikondi ndi ntchito zabwino.” Tiyenera kulimbikitsa Akhristu anzathu kuti akhale achikondi ndiponso kuti azichita ntchito zabwino. Ngati tikufuna kuti moto usazime, timasonkhezera komanso kukupizira. (2 Tim. 1:6) Mofanana ndi zimenezi, tiyenera kulimbikitsa abale athu kuti azisonyeza kuti amakonda Mulungu komanso anthu ena. Kuti tilimbikitse ena kuchita ntchito zabwino, tiyenera kuwayamikira pa zinthu zimene akuchita bwino.
10, 11. (a) Kodi ndi anthu ati amene tiyenera kuwayamikira? (b) Perekani chitsanzo chosonyeza kuti kuyamikira munthu amene wafooka kungam’thandize.
10 Kaya takhumudwa kapena ayi, tonsefe timafuna kuti anthu azitiyamikira. Mkulu wina analemba kuti: “Bambo anga sanandiyamikirepo ngakhale kamodzi. Choncho ndinkadzikayikira kwambiri. . . . Ngakhale kuti panopa ndili ndi zaka 50, ndimasangalala anzanga akandiuza kuti udindo wanga monga mkulu ndikuukwanitsa. . . . Zimene zandichitikira pa moyo wanga zandithandiza kuona kuti kulimbikitsa ena n’kofunika kwambiri, ndipo ndimayesetsa kuchita zimenezi.” Aliyense amamva bwino akayamikiridwa, kaya akhale apainiya, achikulire kapena anthu amene afooka.—Aroma 12:10.
11 Pamene abale “oyenerera mwauzimu” akuthandiza ‘munthu amene wapatuka n’kuyamba kulowera njira yolakwika,’ ayenera kumulangiza mwachikondi komanso kumuyamikira pa zinthu zimene akuchita bwino. (Agal. 6:1) Akatero, munthuyo angalimbikitsidwe n’kuyambanso kuchita ntchito zabwino. Izi n’zimene zinachitikira mlongo wina dzina lake Miriam. Iye analemba kuti: “Pa nthawi ina ndinasokonezeka kwambiri anzanga ena atasiya choonadi ndiponso bambo anga atadwala kwambiri. Pofuna kuiwala mavuto, ndinayamba chibwenzi ndi mnyamata wosakhulupirira.” Zimenezi zinam’chititsa kuti azidziona kuti si woyenera kukondedwa ndi Yehova ndipo anaganiza zosiya kumutumikira. Koma analimbikitsidwa pamene mkulu wina anamukumbutsa kuti m’mbuyomu ankatumikira Yehova mokhulupirika kwambiri. Iye anamvetseranso pamene akulu ankamutsimikizira kuti Yehova amamukonda. Zimenezi zinam’thandiza kuti ayambenso kukonda Yehova. Choncho anathetsa chibwenzi ndi mnyamata wosakhulupirira uja ndipo anapitiriza kutumikira Yehova.
12. N’chifukwa chiyani tiyenera kusamala polimbikitsa anthu kuti azichita zambiri potumikira Mulungu?
12 Koma tiyenera kusamala tikamalimbikitsa anthu kuti azichita zambiri potumikira Mulungu. Si bwino kuwayerekezera ndi ena, kuwadzudzula kuti sakuchita bwino zinthu zina kapena kuwachititsa kuganiza kuti akulephera. N’kutheka kuti zimenezi zingam’chititse kuti ayambe kuchita khama kwa nthawi yochepa. Koma kuyamikira munthu pa zimene akuchita bwino ndiponso kumulimbikitsa kuti azichita zinthu chifukwa chokonda Mulungu, n’kumene kungamuthandize kwambiri kuti azitumikira Mulungu mwakhama.—Werengani Afilipi 2:1-4.
‘TIZILIMBIKITSANA’
13. Kodi tingalimbikitse bwanji anthu ena? (Onani chithunzi patsamba 18.)
13 Tiyenera ‘kulimbikitsana makamaka pamene tikuona kuti tsikulo likuyandikira.’ Polimbikitsa ena, timafunika kuwathandiza kuti apitirize kutumikira Mulungu mwakhama. Kulimbikitsa munthu kuli ngati kusonkhezera moto kuti usazime kapena kuti uyake kwambiri. Tiyenera kulimbikitsanso kapena kutonthoza anthu amene afooka kapena amene ali ndi chisoni. Pothandiza anthu oterewa, tizilankhula mokoma mtima ndiponso moleza mtima. (Miy. 12:18) Tiyenera kukhala ‘ofulumira kumva ndiponso odekha polankhula.’ (Yak. 1:19) Tikamamvetsera mwachifundo, tingadziwe zimene zikudetsa nkhawa Mkhristu mnzathu n’kuona mmene tingamuthandizire pa mavuto akewo.
14. Kodi m’bale wina amene anafooka anathandizidwa bwanji?
14 Tiyeni tikambirane zimene mkulu wina wachifundo anachita pothandiza m’bale amene poyamba anali mkulu koma kenako anafooka kwa zaka zambiri. Mkuluyo anamvetsera pamene m’baleyo ankafotokoza mavuto ake ndipo anazindikira kuti m’baleyo ankakondabe kwambiri Yehova. Iye ankaphunzira mwakhama Nsanja ya Olonda iliyonse ndipo ankayesetsa kufika pa misonkhano. Koma zimene anthu ena mumpingo anachita zinamukhumudwitsa kwambiri. Mkuluyo anamvetsera mwachifundo popanda kumuweruziratu ndipo anasonyeza kuti amakonda kwambiri m’baleyo limodzi ndi banja lake. Kenako m’baleyo anazindikira kuti akulola zinthu zoipa zimene zinachitika kale kuti zizimulepheretsa kutumikira Mulungu yemwe amamukonda. Mkuluyo anapempha m’baleyo kuti ayende naye mu utumiki. Zimene mkuluyu anachita zinamuthandiza kuti ayambirenso kulalikira ndipo patapita nthawi, anayenereranso kukhala mkulu.
15. Kodi tikuphunzira chiyani kwa Yehova pa nkhani yolimbikitsa anthu amene afooka?
15 Nthawi zambiri, munthu amene wafooka samangosinthiratu pa nthawi imene tamuthandizayo. Tingafunike kupitiriza kumuthandiza. Paja mtumwi Paulo ananena kuti: “Chirikizani ofooka, mukhale oleza mtima pa onse.” (1 Ates. 5:14, Buku Lopatulika Ndilo Mau a Mulungu.) M’malo mongowathandiza pang’ono n’kuwasiya, tiyenera kupitiriza ‘kuwachirikiza’ kuti asagwe. M’mbuyomu, Yehova ankachitanso zinthu moleza mtima ndi atumiki ake amene anafooka. Mwachitsanzo, Eliya atafooka, Mulungu anamvetsa mmene ankamvera mumtima mwake ndipo anamuthandiza mwachifundo. Yehova anapatsa mneneriyu zinthu zonse zimene ankafunikira kuti apitirize utumiki wake. (1 Maf. 19:1-18) Davide atachimwa n’kulapa ndi mtima wonse, Yehova anamukomera mtima n’kumukhululukira. (Sal. 51:7, 17) Mulungu anathandizanso munthu amene analemba Salimo 73 pamene anatsala pang’ono kusiya kumutumikira. (Sal. 73:13, 16, 17) Yehova amatithandiza mokoma mtima makamaka pamene tafooka kapena kukhumudwa. (Eks. 34:6) Baibulo limanena kuti chifundo chake “chimakhala chatsopano m’mawa uliwonse” ndipo “sichidzatha.” (Maliro 3:22, 23) Yehova amafuna kuti nafenso tizikhala achifundo n’kumathandiza mokoma mtima anthu amene afooka kapena kukhumudwa.
TIZILIMBIKITSANA KUTI TIPITIRIZE KUYENDA PAMSEWU WA KU MOYO
16, 17. Kodi tiyenera kuchita chiyani pamene mapeto akuyandikira, ndipo n’chifukwa chiyani?
16 Pa akaidi 33,000 amene tawatchula pandime yachiwiri aja, anthu masauzande ambiri anamwalira. Koma a Mboni za Yehova onse okwana 230 anapulumuka. Iwo ankalimbikitsana ndi kuthandizana pa ulendowo. Zimenezi zinawathandiza kwambiri kuti apulumuke.
17 Masiku ano tikuyenda ‘pamsewu wolowera ku moyo’ wosatha. (Mat. 7:14) Posachedwapa atumiki a Yehova onse adzayenda mogwirizana kulowa m’dziko latsopano la chilungamo. (2 Pet. 3:13) Tiyeni tiziyesetsa kuthandizana pamene tikuyenda pamsewu umenewu.


text:
NKHANI YA PACHIKUTO | KODI MAPETO ALI PAFUPIDI?
Inunso Mukhoza Kudzapulumuka Oipa Akamadzawonongedwa
Pofotokoza zomwe zidzachitike pa nthawi ya mapeto, Baibulo limati: “Pa nthawiyo kudzakhala chisautso chachikulu chimene sichinachitikepo kuchokera pa chiyambi cha dziko mpaka tsopano . . . Kunena zoona, masikuwo akanapanda kufupikitsidwa, palibe amene akanapulumuka.” (Mateyu 24:21, 22) Koma Baibulo limasonyezanso kuti anthu ambiri adzapulumuka pa nthawiyi. Limati: “Dziko likupita . . . koma wochita chifuniro cha Mulungu adzakhala kosatha.”—1 Yohane 2:17.
Kodi mungatani kuti mudzapulumuke n’kukhala ndi moyo “kosatha”? Kodi muyenera kusunga katundu wambiri woti adzakuthandizeni kupulumuka pa nthawiyi? Ayi. Baibulo limasonyeza kuti katundu sadzapulumutsa munthu pa nthawi yamapeto. Limati: “Popeza zinthu zonsezi zidzasungunuka, ganizirani za mtundu wa munthu amene muyenera kukhala. Muyenera kukhala anthu akhalidwe loyera ndipo muzichita ntchito zosonyeza kuti ndinu odzipereka kwa Mulungu.” (2 Petulo 3:10-12) Baibulo limasonyeza kuti mawu akuti “zinthu zonsezi” akutanthauza olamulira a m’dzikoli komanso amene asankha ulamuliro wa anthu amenewa, m’malo mwa ulamuliro wa Mulungu. Choncho ngakhale titasunga katundu wochuluka bwanji, sangadzatipulumutse Mulungu akamadzawononga oipa.
Kuti mudzapulumuke pa nthawi ya mapeto, muyenera kukhala kumbali ya Yehova Mulungu. Muyeneranso kuphunzira Yehova n’kumachita zomwe zimamusangalatsa. (Zefaniya 2:3) M’malo motengera makhalidwe oipa a anthu ambiri a m’dzikoli, omwenso amanyalanyaza umboni woti tili m’masiku otsiriza, muyenera “kukumbukira nthawi zonse kukhalapo kwa tsiku la Yehova.” A Mboni za Yehova angakusonyezeni kuchokera m’Baibulo zimene mungachite kuti mudzapulumuke pa nthawi ya mapeto.
Onaninso
Kodi Uthenga Wabwino N’chiyani?
Dziwani uthenga wabwino wochokera kwa Mulungu, chifukwa chake ukufunika kulengezedwa mwamsanga, ndiponso zimene inuyo muyenera kuchita.
N’chiyani Chingakuthandizeni Kumvetsa Baibulo?
Kaya ndife anthu otani, tikhoza kumvetsa uthenga wa Mulungu umene uli m’Malemba Opatulika.


text:
MARCH 19, 2014
NKHANI ZA PADZIKO LONSE
Bambo Guy H. Pierce Omwe Anali M’Bungwe Lolamulira la Mboni za Yehova Anamwalira Lachiwiri pa March 18, ali ndi Zaka 79
Bambo Guy H. Pierce omwe anali a m’Bungwe Lolamulira la Mboni za Yehova, anamwalira Lachiwiri pa March 18, ali ndi zaka 79. Iwo anamwalirira kulikulu la padziko lonse la Mboni za Yehova ku Brooklyn, New York.
Bambo Pierce asiya mkazi wawo Penny, ana 6 ndiponso zidzukulu zambiri. A Mboni za Yehova padziko lonse sadzawaiwala, chifukwa bambowa ankaona kuti anthu onse a Mboni ndi a m’banja limodzi.
M’chikalata chofotokoza za imfa ya Bambo Pierce chimene anzawo a m’Bungwe Lolamulira analemba, munali mawu akuti: “Tipitiriza kulimbikitsidwa pa zaka zikubwerazi tikamakumbukira mmene Bambo Pierce ankachitira zinthu molimba mtima komanso mokhulupirika.”
Lankhulani ndi:
Kuchokera m’mayiko ena: J. R. Brown, Office of Public Information, tel. +1 718 560 5000


text:
N’chifukwa Chiyani Anthu Amafa?
Yankho la m’Baibulo
Mwachibadwa anthufe timadabwa, makamaka wachibale wathu akamwalira, kuti n’chifukwa chiyani anthu amafa. Baibulo limanena kuti: “Mphamvu imene imabala imfa ndiyo uchimo.”—1 Akorinto 15:56.
N’chifukwa chiyani anthu onse amachimwa komanso kufa?
Adamu ndi Hava, omwe anali anthu oyambirira kulengedwa, anafa chifukwa anachimwira Mulungu. (Genesis 3:17-19) Anthu anayamba kufa chifukwa Adamu ndi Hava anakana kumvera Mulungu, yemwe ndi “kasupe wa moyo.”—Salimo 36:9; Genesis 2:17.
Adamu anapatsira uchimo ana ake onse. Baibulo limanena kuti: “Monga mmene uchimo unalowera m’dziko kudzera mwa munthu mmodzi, ndi imfa kudzera mwa uchimo, imfayo n’kufalikira kwa anthu onse chifukwa onse anachimwa.” (Aroma 5:12) Choncho anthu onse amafa chifukwa onse anachimwa.—Aroma 3:23.
Zimene Mulungu adzachite pothetsa imfa
Mulungu watilonjeza kuti “adzameza imfa kwamuyaya.” (Yesaya 25:8) Iye adzachita zimenezi pochotsa chinthu chimene chimayambitsa imfayo chomwe ndi uchimo. Mulungu adzachita zimenezi kudzera mwa Yesu Khristu, amene “akuchotsa uchimo wa dziko.”—Yohane 1:29; 1 Yohane 1:7.
Onaninso
Kodi Munthu Akafa Amapita Kuti?
Werengani nkhaniyi kuti mumve zimene Baibulo limanena zokhudza kumene kuli akufa komanso chifukwa chake timafa.


text:
Chigawo 1: Chilengedwe Mpaka pa Chigumula
Kodi kumwamba ndi dziko lapansi zinachokera kuti? Kodi dzuwa, mwezi ndi nyenyezi, ndipo’nso zinthu zochuluka za dziko lapansi’zo, zinakhalapo motani? Baibulo limapereka yankho loona pamene limati zinalengedwa ndi Mulungu. Chotero bukhu lathu lino likuyamba ndi nkhani za Baibulo za chilengedwe.
Timamva kuti, zolengedwa zoyamba za Mulungu, zinali anthu auzimu ofananirapo naye. Iwo anali angelo. Koma dziko lapansi linalengedwera anthu onga ife. Chotero Mulungu anaumba mwamuna ndi mkazi ochedwa Adamu ndi Hava nawaika m’munda wokongola. Koma iwo sanamvere Mulungu ndipo anataya kuyenera kwa kukhalabe ndi moyo.
Zonse pamodzi, kuyambira pa kulengedwa kwa Adamu mpaka pa Chigumula chachikulu, panali zaka 1656. M’nthawi’yi panali anthu ambiri oipa. Kumwamba, kunali anthu osaoneka auzimu, Satana ndi angelo ake oipa. Pa dziko lapansi panali Kaini ndi anthu ena ambiri oipa, kuphatikizapo ena amphamvu zodabwitsa. Koma panali’nso anthu abwino pa dziko lapansi—Abele, Enoke ndi Nowa. M’Chigawo CHOYAMBA tidzawerenga za anthu onse’wa ndi zochitika


text:
Alliance for Democracy
Chipani cha Alliance for Democracy ndi chipani cha ndale ku Malaŵi chimene chili ndi mphamvu kwambiri kumpoto kwa dzikoli. Anayambitsa chipanichi ndi a Chakufwa Chihana amene anatsogolera chipanichi mpaka pa nthawi yomwe anamwalira mu 2006. Pa chisankho cha 2004, chipanichi chinapeza mipando 6 ya mipando 94 yomwe inalipo wa ma Member of Parliament, ndipo pa chisankho cha 2004 chimene anapampana a Bingu wa Muntharika chinapeza mpando umodzi wokha.
Atamwalira a Chihana, atsogoleri a chipanichi akhala akukanganira utsogoleri.


text:
JULY 21, 2014
AUSTRALIA
A Mboni za Yehova Analandira Ulemu Pamwambo Wokumbukira Anthu Amene Anazunzidwa M’ndende ya Gusen
SELTERS, Germany—Lamlungu, pa April 13, 2014, pamwambo wokumbukira anthu amene anazunzidwa m’ndende ya Gusen ku Austria, anaika chipilala pokumbukira anthu 450 a Mboni za Yehova amene anamangidwa mu ulamuliro wa chipani cha Nazi kundende ya Mauthausen ndi ya Gusen. Alendo oposa 130 anapezeka pamwambowu.
A Mboni atafika kundende ya Mauthausen, msilikali woyang’anira ndendeyo anawaopseza kuti: “Palibe wa Mboni amene atuluke muno wamoyo.” Martin Poetzinger, yemwe anapulumuka pambuyo pokhala zaka 9 m’ndende za Dachau, Mauthausen, ndi Gusen yemwe kenako anadzakhala membala wa Bungwe Lolamulira la Mboni za Yehova ku Brooklyn, mumzinda wa New York, ananena zimene zinamuchitikira ali kundende ya Mauthausen. Iye anati: “Asilikali anachita zonse zimene akanatha pofuna kuwononga chikhulupiriro chathu.””
Patapita nthawi, a Mboni ena amene anali kundende ya Mauthausen anasamutsidwira kundende ya Gusen. Cholinga cha ndendeyi kunali kupherako anthu moti tsiku ndi tsiku anthu ankaphedwa. A Mboni ankakumana m’timagulu usiku kuti akambirane nkhani za m’Baibulo zimene anaziloweza. Ankachita izi kuti alimbitse chikhulupiriro chawo. Nthawi ina anapeza Baibulo lomwe linagawidwa m’mbali zosiyanasiyana ndipo ankawerenga mosinthanasinthana. Ankabisa Baibuloli pansi pa mabedi awo ndipo ankaliwerenga nthawi iliyonse imene apeza kampata.
A Mboni ankauzanso ena mobisa uthenga wa m’Baibulo. Akaidi 5 a ku Poland anaphunzira Baibulo ndi a Mboni ndipo anabatizidwa mobisa mu kadamu kamatabwa kamene a Mboniwa anakapanga kuti azibatiziramo anthu. Bambo Franz Desch omwenso ndi a Mboni ankaphunzira Baibulo ndi wapolisi ndipo kenako nayenso anakhala wa Mboni za Yehova.
Bambo Wolfram Slupina, womwe amalankhula m’malo mwa a Mboni za Yehova ku Austria, ananena kuti: “Tikuthokoza kwambiri kuti a Mboni akukumbukiridwa chifukwa cha chikhulupiriro komanso kulimba mtima kumene anakusonyeza nthawi imene anali m’ndende za Mauthausen ndi Gusen. Iwo anayesetsa kusonyeza makhalidwe Achikhristu monga chifundo ndi kukoma mtima ngakhale kuti ankazunzidwa. Zimene anachitazi n’zoyeneradi kuzikumbukira komanso kuzitsanzira.
Kuchokera m’mayiko ena:
Lankhulani ndi: J. R. Brown, Office of Public Information, tel. +1 718 560 5000
Austria: Wolfram Slupina, tel. +49 6483 41 3110


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
14 Yesetsani kukhala ndi chikondi, komanso pitirizani kufunafuna mwachangu mphatso zauzimu,+ makamaka kunenera.+
2 Chifukwa wolankhula lilime lachilendo salankhula ndi anthu, koma ndi Mulungu, pakuti palibe amene amamva zonena zake,+ koma amalankhula zinsinsi zopatulika+ mwa mzimu.
3 Komabe, wonenera amathandiza+ anthu ndipo amawalimbikitsa ndi kuwatonthoza ndi mawu ake.
4 Wolankhula lilime lachilendo amadzilimbikitsa yekha, koma wonenera amalimbikitsa mpingo.
5 Tsopano ndikanakonda kuti nonsenu muzilankhula malilime,+ koma ndikuona kuti ndi bwino kuti muzinenera.+ Ndithudi, wonenera amaposa wolankhula malilime achilendo,+ kupatulapo ngati wa malilimeyo amasulira, kuti amange mpingo.
6 Koma pa nthawi ino abale, ngati ineyo ndingabwere kwa inu ndikulankhula malilime, kodi mungapindulepo chiyani ngati sindingakulankhuleni ndi mawu amene ndalandira kuchokera kwa Mulungu,+ kapena ndi mphatso yodziwa zinthu,+ kapena ndi ulosi, kapena ndi chiphunzitso?
7 Chabwino, zinthu zopanda moyo zimamveka kulira kwake,+ kaya chikhale chitoliro kapena zeze. Koma ngati maliridwe ake angokhala amodzi osasinthasintha, kodi n’zotheka kudziwa nyimbo imene ikuimbidwa ndi chitoliro kapena zezeyo?
8 Ndithudi, ngati lipenga likulira mwa mamvekedwe osadziwika bwino, ndani angakonzekere nkhondo?+
9 Momwemonso, ngati simukulankhula zomveka ndi lilime lanu,+ zingatheke bwanji kudziwa zimene mukunena? Kwenikweni mudzakhala mukulankhula kwa mphepo.+
10 Pangakhale zinenero zosiyanasiyana padziko lapansi, koma palibe zinenero zimene zilibe tanthauzo.
11 Chotero ngati sindikudziwa tanthauzo la chinenero, ndimakhala mlendo+ kwa wolankhulayo, ndipo wolankhulayo amakhala mlendo kwa ine.
12 Inunso chimodzimodzi, popeza mukufunitsitsa mphatso za mzimu.+ Chotero, yesetsani kukhala nazo zochuluka kuti mumange mpingo.+
13 Choncho amene amalankhula lilime lachilendo apemphere kuti athe kumasulira.+
14 Pakuti ngati ndikupemphera m’lilime lachilendo, mphatso yanga ya mzimu ndi imene ikupemphera,+ koma maganizo anga amakhala opanda phindu.
15 Ndiye chofunika n’chiyani? Ndipemphere ndi mphatso ya mzimu, koma ndipempherenso ndi maganizo anga. Ndiimbe chitamando ndi mphatso ya mzimu,+ koma ndiimbenso ndi maganizo anga.+
16 Chifukwa ngati mupereka chitamando ndi mphatso ya mzimu, kodi munthu wamba anganene bwanji “Ame”+ pa kuyamika kwanu, posadziwa zimene mukunena?
17 Zoonadi, mukupereka chiyamiko m’njira yabwino, koma munthu winayo sakulimbikitsidwa.+
18 Ndimayamika Mulungu kuti ndimalankhula malilime ambiri kuposa nonsenu.+
19 Ngakhale zili choncho, ndi bwino kuti mumpingo ndilankhule mawu asanu omveka, kutinso ndilangize ena ndi mawuwo, kusiyana n’kulankhula mawu 10,000 m’lilime lachilendo.+
20 Abale, musakhale ana aang’ono pa luntha la kuzindikira,+ koma khalani tiana pa zoipa,+ ndipo pa luntha la kuzindikira khalani aakulu msinkhu.+
21 M’Chilamulo muli mawu akuti: “‘Anthu awa+ ndidzawalankhula m’malilime a alendo,+ ndipo ndidzawalankhula ndi milomo ya anthu achilendo, koma iwo sadzandimverabe,’ watero Yehova.”+
22 Chotero malilimewo ndi chizindikiro+ kwa osakhulupirira,+ osati kwa okhulupirira, koma kunenera ndi kwa okhulupirira,+ osati osakhulupirira.
23 Ndiye chifukwa chake, ngati mpingo wonse wasonkhana malo amodzi ndipo onse akulankhula malilime,+ ndiyeno mwalowa anthu osadziwa kalikonse kapena osakhulupirira, kodi sadzanena kuti ndinu amisala?
24 Koma ngati nonse mukunenera, ndiyeno mwalowa winawake wosakhulupirira kapena munthu wamba, iye amadzudzulidwa ndi nonsenu.+ Nonsenu mumamufufuza mosamala.
25 Zobisika za mumtima mwake zimaululika,+ moti adzagwada n’kuwerama mpaka nkhope yake pansi, n’kulambira Mulungu, ndi kunena kuti: “Zoonadi Mulungu ali pakati panu.”+
26 Ndiyeno zizikhala bwanji, abale? Mukasonkhana pamodzi, wina amakhala ndi salimo, wina chiphunzitso, wina mawu amene walandira kuchokera kwa Mulungu, wina lilime lachilendo, wina kumasulira.+ Zochitika zonse zikhale zolimbikitsa.+
27 Ndipo ngati pali anthu olankhula lilime lachilendo, asapose awiri kapena atatu, azisiyirana mpata, ndipo wina amasulire.+
28 Koma ngati palibe womasulira, wa malilimeyo akhale chete mumpingo. Adzilankhule yekha mumtima+ ndipo alankhule kwa Mulungu.
29 Aneneri awiri kapena atatu+ alankhule, ndipo ena onse azindikire tanthauzo la zimene iwo alankhula.+
30 Koma ngati mneneri wina amene wakhala pansi walandira mawu kuchokera kwa Mulungu,+ woyambayo akhale chete.
31 Pakuti nonse munganenere,+ koma mmodzi ndi mmodzi, kuti onse aphunzire ndi kulimbikitsidwa.+
32 Ndipo mphatso za mzimu za aneneri ziyenera kulamulidwa ndi aneneri.
33 Pakuti Mulungu si Mulungu wachisokonezo,+ koma wamtendere.+
Mofanana ndi m’mipingo yonse ya oyerawo,
34 akazi akhale chete+ m’mipingo, pakuti sikololeka kuti iwo azilankhula, koma akhale ogonjera,+ monga Chilamulo+ chimanenera.
35 Koma ngati akufuna kumvetsa chinachake, akafunse amuna awo kunyumba, popeza n’zochititsa manyazi+ kuti mkazi azilankhula mumpingo.
36 Kodi mawu a Mulungu anachokera kwa inu,+ kapena anafika kwa inu nokha?
37 Ngati munthu akuganiza kuti ndi mneneri kapena ali ndi mphatso ya mzimu, avomereze zimene ndakulemberanizi, chifukwa ndizo lamulo la Ambuye.+
38 Koma ngati wina savomereza, akhale.
39 Choncho abale anga, pitirizani kufunafuna mwakhama uneneri,+ komanso musaletse kulankhula malilime.+
40 Koma zinthu zonse zizichitika moyenera ndi mwadongosolo.+
Patsani ena
Patsani ena
1 Akorinto 14
Baibulo la Dziko Latsopano la Malemba Opatulika
https://www.jw.org/finder?docid=1011452&Book=46&Chapter=14&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D14%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NSANJA YA OLONDA (YOPHUNZIRA) OCTOBER 2016
M’magaziniyi muli nkhani zophunzira kuyambira November 28 mpaka December 25, 2016.
Ndimayesetsa Kutengera Anthu a Zitsanzo Zabwino
Anthu akalimbikitsidwa amakhala ndi zolinga zabwino n’kuzikwaniritsa. A Thomas McLain akusonyeza kuti anthu a zitsanzo zabwino anawathandiza ndipo nawonso akuyesetsa kuthandiza ena.
“Musaiwale Kuchereza Alendo”
Kodi Mulungu amawaona bwanji anthu ochokera m’mayiko ena? Kodi mungatani kuti anthu ochokera m’mayiko ena omwe ali mumpingo wanu azimasuka?
Mungatani Kuti Mukhalebe Olimba Mwauzimu mu Mpingo wa Chilankhulo China?
Akhristu onse ayenera kuonetsetsa kuti iwo komanso banja lawo ndi lolimba mwauzimu. Mukakhala mumpingo wa chilankhulo china mumakumana ndi mavuto ena.
Kodi ‘Mumasunga Nzeru Zopindulitsa’?
Kodi nzeru zopindulitsa zimasiyana bwanji ndi kudziwa komanso kumvetsa zinthu? Kudziwa kusiyana kwake kungakuthandizeni kwambiri.
Muzikhulupirira Kwambiri Zinthu Zimene Mukuyembekezera
Tingalimbikitsidwe kwambiri ndi zitsanzo za anthu okhulupirika, akale komanso a masiku ano. Kodi tingatani kuti chikhulupiriro chathu chikhale cholimba?
Muzisonyeza Kuti Mumakhulupirira Malonjezo a Yehova
Kodi chikhulupiriro n’chiyani? Nanga tingasonyeze bwanji kuti tili nacho?
Kodi Mukudziwa?
M’nthawi ya atumwi, kodi Aroma ankapereka ufulu wotani kwa Ayuda amene ankalamulira ku Yudeya? Kodi zinkachitikadi kuti munthu ankafesa namsongole m’munda umene mnzake wafesamo mbewu?


text:
“Chikondi Chimene Anatisonyeza Chinatikhudza Kwambiri”
LOWERUKA pa 25 April 2015, ku Nepal kunachitika chivomerezi chachikulu. Dziko la Nepal lili kumpoto kwa dziko la India ndipo lili ndi mapiri ambiri. Dera limene kunachitika chivomerezichi lili pa mtunda wa makilomita 80 kumpoto chakumadzulo kwa mzinda wa Kathmandu, womwe ndi likulu la dzikoli. Nyumba zoposa 500,000 zinawonongedwa ndipo n’zomvetsa chisoni kuti anthu oposa 8,500 anafa pa ngoziyi. Chiwerengerochi n’chachikulu kuposa chiwerengero cha anthu amene anafapo pa ngozi zina m’dzikoli. Ku Nepal kuli a Mboni za Yehova okwana 2,200 ndipo ambiri amakhala m’dera limene kunachitika chivomerezichi. Ndipo ndi zomvetsa chisoni kuti wa Mboni mmodzi limodzi ndi ana ake awiri anamwalira pangoziyi.
Wa Mboni wina dzina lake Michelle ananena kuti: “Chivomerezichi chinachitika a Mboni amene amakhala m’dera limene linawonongedwa kwambiri ali kumisonkhano yawo yachikhristu. Zikanakhala kuti chinachitika ali kunyumba, ambiri akanamwalira.” Kodi anthu amene anali kumisonkhanowo anapulumuka chifukwa chiyani? Chimene chinathandiza kwambiri ndi mmene anamangira Nyumba za Ufumu.
“PANOPA UBWINO WAKE WAONEKA”
Nyumba za Ufumu za ku Nepal amazimanga zolimba kwambiri n’cholinga choti zisamawonongeke kukachitika chivomerezi. Wa Mboni wina amene amamanga nawo Nyumba za Ufumu, dzina lake Man Bahadur, anati: “Anthu ankakonda kutifunsa kuti n’chifukwa chiyani timayala maziko olimba kwambiri pamene nyumbazi si zazikulu. Koma panopa ubwino wake waoneka.” Chivomerezichi chitachitika, Nyumba za Ufumu zinayamba kugwiritsidwa ntchito ngati malo osungira anthu amene anakhudzidwa ndi ngoziyi. Ngakhale kuti kunachitikanso zivomerezi zina zing’onozing’ono, a Mboni za Yehova komanso anthu ena anali otetezeka m’nyumbazi.
Chivomerezichi chitangochitika, akulu a m’mipingo ya Mboni za Yehova anayamba kufufuza a Mboni anzawo omwe anali asanapezeke. Wa Mboni wina dzina lake Babita anati: “Akulu anadzipereka kwambiri kuti athandize anthu a mumpingo. Chikondi chimene anatisonyeza chinatikhudza kwambiri.” Tsiku lotsatira, anthu atatu a m’komiti imene imayang’anira ntchito ya Mboni za Yehova m’dzikoli komanso anthu ena amene amagwira ntchito yoyendera mipingo, anayamba kupita kumipingo kuti adziwe zimene anthu ankafunikira komanso kuti athandize akulu a m’mipingoyo.
Patapita masiku 6 kuchokera pamene chivomerezichi chinachitika, munthu wina dzina lake Gary Breaux, yemwe amagwira ntchito kulikulu la Mboni za Yehova lomwe lili ku United States, anapita ku Nepal limodzi ndi mkazi wake dzina lake Ruby. Munthu wina dzina lake Reuben yemwe ali m’komiti ija anati: “Tinkakayikira kuti M’bale Breaux akhoza kufika ku Kathmandu chifukwa kunali chipwirikiti komanso kunkachitika tizivomerezi tina ting’onoting’ono. Komabe ankafunitsitsa atabwera ndipo anafikadi. Atafika, a Mboni analimbikitsidwa kwambiri.”
“CHINATHANDIZA KUTI TIGWIRIZANE KWAMBIRI”
Wa Mboni wina dzina lake Silas, yemwe amagwira ntchito ku ofesi ya Mboni za Yehova ku Nepal, anati: “Telefoni zitangoyamba kugwiranso ntchito, anthu ankatiimbira ndi usiku womwe. A Mboni anzathu padziko lonse ankatidera nkhawa. Ngakhale kuti ena ankalankhula zilankhulo zomwe sitinkazimva tinkaona kuti amatikonda komanso akufunitsitsa kutithandiza.”
Kwa masiku ambiri chivomerezichi chitachitika, a Mboni a m’madera ena ankabweretsa chakudya ku Nyumba za Ufumu kuti adzagawire anthu okhudzidwa ndi ngoziyi. A Mboni anakhazikitsanso komiti yopereka chithandizo ndipo pasanapite nthawi yaitali anthu anayamba kulandira zinthu zochokera ku Bangladesh, India, Japan ndiponso mayiko ena. Patapita masiku ochepa, kunafika a Mboni ogwira ntchito zachipatala ochokera ku Europe ndipo anakhazikitsa malo othandizira anthu pa Nyumba ya Ufumu inayake. Kenako anayamba kuthandiza anthu ovulala komanso omwe ankavutika maganizo.
Mayi wina dzina lake Uttara anafotokoza mmene anthu ambiri ankamvera. Iye anati: “Chivomerezichi chinali choopsa kwambiri. Koma chinathandiza kuti tigwirizane kwambiri ndi Akhristu anzathu.” Chivomerezichi sichinasokoneze mgwirizano wa anthu a Yehova kapenanso kuwalepheretsa kumukonda. M’malomwake, chinachititsa kuti azigwirizana kwambiri ndi Akhristu anzawo komanso kuti azikonda kwambiri Mulungu.
Onaninso
Kodi a Mboni za Yehova Amagwira Nawo Ntchito Yothandiza Ena Pakagwa Tsoka?
Werengani nkhaniyi kuti mudziwe zimene timachita pothandiza a Mboni anzathu amene akhudzidwa ndi tsoka komanso anthu ena omwe si a Mboni.


text:
Mwambo wa Omaliza Sukulu ya Giliyadi, Kalasi ya Nambala 134—“Tsanzirani Chikhulupiriro Chawo”
Ophunzira a ku Sukulu ya Giliyadi, a m’kalasi ya nambala 134, anamaliza maphunziro awo Loweruka pa March 9, 2013. Mwambo wa omaliza maphunzirowa unachitikira kumalo amene kuli masukulu a Mboni za Yehova ku Patterson, m’dera la New York. Sukuluyi imathandiza anthu a Mboni za Yehova omwe akhala akugwira ntchito yolalikira kwa zaka zambiri kuti akhale ndi luso kwambiri pogwira ntchito yawoyi. Ku mwambowu kunabwera achibale a ophunzirawo, anzawo ndiponso alendo osiyanasiyana ndipo anthu onse amene anasonkhana analipo 9,912.
Amene anali tcheyamani pa mwambowu ndi Mark Sanderson, yemwe ndi wa m’Bungwe Lolamulira la Mboni za Yehova. Iye anakumbutsa anthu amene anasonkhana pa mwambowo kuti Sukulu ya Giliyadi inayamba zaka 70 zapitazo, pa February 1, 1943. Pa nthawiyo, pulezidenti wa sukuluyi anali Nathan Knorr, ndipo anafotokoza cholinga cha sukuluyi kuti: “Pali anthu ochuluka zedi amene tingawalalikire [uthenga wabwino wa Ufumu wa Mulungu] koma tikufunikira anthu ambiri ogwira ntchitoyi. Ambuye ndi wachisomo ndipo anthu ambiri ogwira ntchitoyi adzapezeka.” Kodi zimene M’bale Knorr ankakhulupirirazi zinatheka?
Taganizirani chitsanzo ichi. Sukuluyi itangoyamba kumene, M’bale Knorr anapita ku Mexico pofufuza malo amene angatumizeko amishonale ochokera ku Giliyadi. Paulendo wakewu, mipingo yonse yozungulira, yomwe ili pamtunda wamakilomita 240 kuchokera mumzinda wa Mexico City, inaitanidwa kumsonkhano, ndipo anthu 400 anafika pamsonkhanowo. Tsopano patha zaka pafupifupi 70 kuchokera pamene amishonale oyamba ochokera kusukulu ya Giliyadi anatumizidwa ku Mexico, ndipo ngati msonkhano umenewu utachitika masiku ano n’kuitana anthu a m’mipingo yozungulira deralo, pangafike anthu oposa 200,000.
“Chili M’dzanja Lakocho N’chiyani?” Anthony Griffin, yemwe ali m’Komiti ya Nthambi ku United States, anakamba nkhani yokhala ndi mutu umenewu, wochokera pa Ekisodo 4:2. Palembali, Mulungu anafunsa Mose kuti: “Chili m’dzanja lakocho n’chiyani?” Mose anayankha kuti: “Ndodo.” Yehova anagwiritsa ntchito ndodoyo monga chizindikiro cha udindo komanso mphamvu zimene anapereka kwa Mose. (Ekisodo 4:5) Zinthu zinkamuyendera bwino Mose pa nthawi yonse imene ankagwiritsa ntchito bwino udindo wake polemekeza Mulungu. Koma Mulungu sanasangalale pamene Mose anagwiritsa ntchito udindowo molakwika podzibweretsera yekha ulemerero n’kumanyoza abale ake monga mmene anachitira pa “Meriba.”—Numeri 20:9-13.
M’bale Griffin anayerekezera ndodo ya Mose ndi zimene ophunzirawo anaphunzira ku Giliyadi. M’baleyu analimbikitsa ophunzirawo kuti asakagwiritse ntchito molakwika zimene aphunzirazo, ngati udindo woti azilamulira abale awo. M’malomwake, anawalangiza kuti: “Mukagwiritse ntchito zimene mwaphunzira potamanda ndi kulemekeza Yehova. Mukamachita zimenezi mudzapitiriza kukhala dalitso kwa anthu amene mukuwatumikira.”
“Kumbukirani Mana.” Stephen Lett, wa m’Bungwe Lolamulira, anafotokoza mfundo zinayi zimene tingaphunzire pa nkhani ya mana amene Mulungu ankapereka mozizwitsa kwa Aisiraeli m’chipululu.
Mukapitirize kugwira ntchito mwakhama. (Numeri 11:8) Kuti adye mana, Aisiraeli ankafunikira kugwira ntchito. Iwo ankafunikira kugwira ntchito yotola manawo mwachangu.—Ekisodo 16:21.
Mupewe kung’ung’udza ndi zimene Yehova akukupatsani. (Numeri 11:5, 6) Aisiraeli anayamba kudandaula ndi mana, ndipo Mulungu ankaona kuti anthuwo akung’ung’udzira iyeyo. Mofanana ndi mana, chakudya chauzimu chimene timalandira sikuti nthawi zonse chimakhala chosangalatsa. Koma nthawi zonse chimakhala chopatsa thanzi. Choncho nthawi zonse tiziyamikira zinthu zimene Yehova akutipatsa.
Muzikhulupirira ndi mtima wonse kuti Yehova adzakusamalirani. Tsiku ndi tsiku, Mulungu ankawapatsa Aisiraeli mana ndipo pa tsiku loti mawa lake ndi la Sabata, ankawapatsa mana okwanira kudya masiku awiri. (Ekisodo 16:22-26) Ifenso tizikhulupirira kuti Mulungu apitiriza kutipatsa zinthu zofunikira pa moyo wathu.—Mateyu 6:11.
Mulungu sangadalitse munthu wosamvera. (Ekisodo 16:19, 20, 25-28) Aisiraeli amene ankatola mana pa Sabata Yehova sanasangalale nawo. Komanso amene ankatola mana ochuluka kwambiri n’kusunga patsiku loti mawa lake si la Sabata, ankapeza kuti manawo achita mphutsi patsiku lotsatira ndipo ankanunkha kwambiri.
M’bale Lett kenako analimbikitsa ophunzirawo kuti asamaiwale mfundo zimene aphunzira pa nkhani ya mana. M’baleyu anawauza kuti: “ Yehova ‘adzakutsegulirani zipata za kumwamba ndi kukukhuthulirani madalitso oti mudzasowa powalandirira.’”—Malaki 3:10.
“Konzekerani Moyo wa M’dziko Latsopano.” William Samuelson, yemwe ndi woyang’anira Dipatimenti Yoyang’anira Sukulu Zophunzitsa Atumiki a Mulungu, anafotokoza kuti n’zomveka kuti panopa tinganene kuti ndife okonzeka ndipo tikufunitsitsa kulowa m’dziko latsopano komabe aliyense angachite bwino kudzifunsa kuti, ‘Kodi ndine wokonzekadi?’ Zimenezi zimafuna ‘kukhala oganiza bwino.’—1 Petulo 4:7.
Mmene timaonera zophophonya zathu zingasonyeze kuti ndife oganiza bwino kapena ayi. Pa zinthu zonse zimene tingalakwitse, tisamangonamizira Satana kapena dziko lakeli, n’kumaganiza kuti tidzayamba kuyesetsa kuchita bwino zinthu Mulungu akadzachotsa Satana ndi dziko loipali. Panopa n’zotheka kulimbana ndi makhalidwe oipa, monga mtima wodzikonda. Tingachite zimenezi poyesetsa “kuvala umunthu watsopano.”—Aefeso 4:24.
“Siyani Pansi Cholembera Chanu.” Mark Noumair, yemwe ndi mphunzitsi wa sukulu ya Giliyadi, anagwiritsa ntchito fanizo la cholembera pofotokoza za “mtima umene tingakhale nawo wofunitsitsa kulemba za moyo wathu.” ‘Timasiya cholembera chathu pansi’ tikamalola kuti Yehova alembe za moyo wathu, osati ifeyo kulemba tokha.
Mfumu Sauli ndi chitsanzo chotichenjeza pa nkhani imeneyi. Pa nthawi imene ankasankhidwa kuti akhale mfumu, iye anali munthu wodzichepetsa kwambiri. (1 Samueli 10:22, 27; 11:13) Koma patapita nthawi, iye “anayamba kulemba yekha nkhani yofotokoza moyo wake,” kutanthauza kuti ankachita zimene iyeyo ankaona kuti n’zolondola ndipo ankadzibweretsera ulemerero. Popeza iye anasiya kumvera Mulungu, Mulunguyo anamukana.—1 Samueli 14:24; 15:10, 11.
Ngakhale kuti ophunzirawo anali okhulupirika mpaka patsiku limene ankamaliza maphunziroli, M’bale Noumair anawakumbutsa kuti apitirize kugwira ntchito ya Mulungu motsatira malangizo ake. M’baleyu anauza ophunzirawo kuti: “Mukhale osamala kwambiri. Musamaganize kuti Mulungu akamakugwiritsani ntchito ndiye kuti akusangalala nanu.” Mwachitsanzo, Mose analephera kutsatira malangizo a Mulungu pamene ankafuna kutulutsa madzi m’thanthwe m’njira yozizwitsa. Iye anatulutsadi madziwo koma Mulungu sanasangalale naye.—Numeri 20:7-12.
“Lengezani Mofuula Mawu Amene Ankalengezedwa ndi Mngelo Yemwe Ankauluka Chapafupi M’mlengalenga.” Sam Roberson, yemwe ndi mphunzitsi winanso wa sukulu ya Giliyadi, anakamba nkhani yake yochokera palemba la Chivumbulutso 14:6, 7. Kenako m’baleyu anatsogolera ophunzirawo pamene ankachita zitsanzo zoyerekezera zimene ankakumana nazo pamene amagwira ntchito yolalikira za Ufumu pa nthawi imene anali kusukuluyo. Mwachitsanzo, wophunzira wina anachitidwa opaleshoni ndipo atayamba kupeza bwino, analalikira kwa nesi wina m’chipatala. Nesiyo anali wochokera ku Peru, choncho wophunzirayo anayamba n’kumuonetsa chithunzi chosonyeza ntchito yolalikira ku Chachapoyas m’dziko la Peru, chomwe chili pawebusaiti ya jw.org. Izi zinachititsa kuti nesiyo pamodzi ndi mwamuna wake ayambe kuphunzira Baibulo.
“Mwandidabwitsa . . . Ndipo Ndadabwa.” (Yeremiya 20:7) Allen Shuster, yemwe ali m’Komiti ya Nthambi ya dziko la United States, anafunsa mafunso mabanja awiri a m’kalasiyi. Ophunzirawo anafotokoza kuti Yehova ‘anawadabwitsa.’ Anawadabwitsa bwanji? Iwo anafotokoza kuti poyamba, ankaopa kuti sangakwanitse kumaliza maphunziro a ku Giliyadi chifukwa kumakhala zambiri. Koma sukuluyo itayamba, iwo anadabwa kwambiri ndi thandizo lomwe analandira. Zimenezi zinawathandiza kuti akwanitse kumaliza maphunziro a kusukuluyi. Mlongo Marianne Aronsson, ananena mawu otsatirawa poyamikira Mulungu chifukwa cha zimene anaphunzira ku Giliyadi. Mlongoyu anati: “Sindidzavutikanso n’kuganizira kuti ndiphunzira zotani m’Baibulo. Ndazindikira kuti vesi lililonse la m’Baibulo lili ngati chuma cha mtengo wapatali.”
“Tsanzirani Chikhulupiriro Chawo.” David Splane, wa m’Bungwe Lolamulira anakamba nkhani yaikulu pa mwambowu, yomwe inachokera palemba la Aheberi 13:7, lomwe limati: “Kumbukirani amene akutsogolera pakati panu. Amenewa anakuphunzitsani mawu a Mulungu. Ndipo pamene mukuonetsetsa zotsatira zabwino za khalidwe lawo, tsanzirani chikhulupiriro chawo.” Kodi anthu amene ‘ankatsogolera’ ntchito ya Mboni za Yehova, zaka 70 zapitazo anasonyeza bwanji kuti anali ndi chikhulupiriro?
Pa September 24, 1942, Nathan Knorr anachititsa msonkhano wa akuluakulu omwe ankayendetsa mabungwe awiri a Mboni za Yehova. Pamsonkhanowu, M’bale Knorr anapereka maganizo oti ayambitse sukulu yatsopano yotchedwa “Giliyadi,” n’cholinga choti aziphunzitsa amishonale omwe azitsogolera ntchito yolalikira m’madera amene uthenga wabwino unali usanalalikidwe. Koma malinga ndi mmene zinthu zinalili pa nthawiyo, zinkaoneka ngati zimene M’bale Knorr ankaganizazo sizingatheke. Pa nthawiyo n’kuti nkhondo yachiwiri ya padziko lonse ili m’kati, ndipo zinkaoneka kuti n’zosatheka kutumiza amishonale kumayiko ambiri. Kuwonjezera pamenepo, chuma cha padziko lonse chinali chisakuyenda bwino kuyambira m’zaka za m’ma 1930, ndipo gululi linali ndi ndalama zokwanira kuyendetsera sukuluyi kwa zaka 5 basi. Ngakhale zinali choncho, abale onsewo anagwirizana kuti sukuluyi iyambe ndipo izi zinasonyeza kuti anali ndi chikhulupiriro.
Anthu a m’makalasi oyambirira omwe anamaliza maphunziro awo ku Giliyadi anasonyezanso chikhulupiriro chofunika kuchitsanzira. Iwo anali okhutira ndi zinthu zimene anali nazo ndipo ankapewa kukonda ndalama. (Aheberi 13:5, 6) Ambiri ankaona kuti sadzaonananso ndi achibale awo chifukwa abale awowo sakanakwanitsa kupeza ndalama zowatumizira kuti ayendera pobwerera kwawo kuti akacheze. Ndipotu kwa zaka 10 mpaka 15, amishonale ena sanabwerere kwawo kukaonana ndi achibale awo. Komabe, iwo sankakayikira zoti Yesu apitiriza kuwasamalira pamodzi ndi achibale awowo ngati mmene wakhala akusamalirira anthu amene amamutsatira.—Aheberi 13:8.
Atafotokoza zimene ophunzira ena anakumana nazo kumadera ovuta amene ankalalikira asanabwere kusukuluyi, M’bale Splane anauza ophunzirawo kuti: “Abale ndi alongo achinyamata inu mukulowa m’gulu la anthu amene akhala akumaliza maphunziro awo kusukulu ya Giliyadiyi kwa zaka 70 tsopano. . . . Mukhale osangalala kutumikira Yehova kulikonse kumene mungatumizidwe.”
M’bale Splane anamaliza nkhani yake poonetsa vidiyo ya zithunzi za anthu 77 amene anamaliza maphunziro awo ku Giliyadi ndipo tsopano akutumikira ku ofesi ya nthambi ya ku United States ya Mboni za Yehova. Pagulu la anthu 77 amenewo panali anthu awiri amene anamaliza maphunziro awo m’kalasi yoyambirira imene inachitika m’chaka cha 1943. Muvidiyo ya zithunziyo munalinso nyimbo zimene a Mboni za Yehova ankaimba polambira Mulungu pa zaka 70 zapitazi.
Ophunzirawo atalandira madipuloma awo, wophunzira wina anawerenga kalata yawo yoyamikira Yehova ndi gulu lake chifukwa cha zimene anaphunzira kusukuluyi. Kenako M’bale Sanderson anamaliza pulogalamuyi ndi mfundo yakuti ngakhale kuti padutsa zaka 70, zimene M’bale Knorr ananena kwa ophunzira a kalasi yoyambirira zikugwirabe ntchito. M’baleyo anati: “Kulikonse kumene angakutumizeni muzikumbukira kuti ntchito yanu . . . n’kulengeza za Ufumu. Ndipotu kugwira ntchito imeneyi komanso kuimba nyimbo zotamanda Mulungu ndi mwayi waukulu zedi pamene tikuyembekezera nkhondo ya Aramagedo. . . . Mukapeza mwayi woti n’kulalikira, lalikirani.”
Onaninso
Sukulu ya Giliyadi Yakwanitsa Zaka 70
Pa February 1, 1943, kalasi yoyamba ya sukulu yapadera kwambiri inayamba m’dera la kumpoto ku New York. Sukuluyi yathandiza anthu masauzande ambiri kuti azigwira ntchito yolalikira komanso kuphunzitsa ena za Mulungu.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
9 Ndiye anawauzanso kuti: “Ndithu ndikukuuzani, Pali ena mwa amene aimirira pano amene sadzalawa imfa m’pang’ono pomwe, kufikira choyamba ataona ufumu wa Mulungu utabwera ndi mphamvu zake.”+
2 Malinga ndi zimenezo, patapita masiku 6, Yesu anatenga Petulo, Yakobo ndi Yohane, n’kukwera nawo m’phiri lalitali, kwaokhaokha. Kumeneko iye anasandulika pamaso pawo,+
3 mwakuti malaya ake akunja ananyezimira, n’kuyera kwambiri kuposa mmene wochapa zovala aliyense padziko lapansi angayeretsere zovala.+
4 Komanso, Eliya ndi Mose anaonekera kwa iwo, ndipo anali kukambirana ndi Yesu.+
5 Petulo ataona zimenezi anauza Yesu kuti: “Rabi, ndi bwino ife tizikhala pano, choncho timange mahema atatu pano, limodzi lanu, limodzi la Mose, ndi lina la Eliya.”+
6 Petulo sanadziwe choti anene, chifukwa ophunzirawo anachita mantha kwambiri.
7 Pamenepo kunachita mtambo ndipo unawaphimba. Kenako mumtambomo munatuluka mawu+ akuti: “Uyu ndiye Mwana wanga+ wokondedwa, muzimumvera.”+
8 Pamenepo iwo anayang’ana uku ndi uku, ndipo anangoona kuti palibe wina aliyense, koma Yesu yekha basi.+
9 Pamene anali kutsika m’phirimo, Yesu anawalangiza mwamphamvu kuti asauze+ aliyense zimene anaonazo, kufikira Mwana wa munthu atauka kwa akufa.+
10 Iwo anasungadi zimenezo mumtima, koma anayamba kukambirana tanthauzo la kuuka kwa akufa kumeneku.
11 Tsopano anayamba kumufunsa kuti: “N’chifukwa chiyani alembi amanena kuti Eliya+ ayenera kubwera choyamba?”+
12 Iye anawayankha kuti: “Eliya adzabweradi choyamba ndi kubwezeretsa zinthu zonse.+ Koma n’chifukwa chiyani malemba amanena za Mwana wa munthu, kuti ayenera kukumana ndi mavuto ambiri,+ ndi kumuchita zinthu ngati munthu wopanda pake?+
13 Kunena za kubwera kwa Eliya,+ ine ndikukuuzani kuti iye anabwera kale, ndipo anam’chitira zilizonse zimene anafuna, mmenedi Malemba amanenera za iye.”+
14 Tsopano atayandikira kumene kunali ophunzira ena aja, iwo anaona khamu lalikulu la anthu litawazungulira, ndipo alembi anali kukangana nawo.+
15 Koma khamu lonselo litamuona linadabwa, ndipo linam’thamangira ndi kuyamba kum’patsa moni.
16 Ndiyeno iye anawafunsa kuti: “Mukukangana nawo chiyani?”
17 Wina m’khamulo anamuyankha kuti: “Mphunzitsi, ine ndabweretsa mwana wanga wamwamuna kwa inu chifukwa ali ndi mzimu womulepheretsa kulankhula.+
18 Mzimuwo umati ukamugwira, umamugwetsera pansi. Akatero amachita thovu ndi kukukuta mano, ndipo amatha mphamvu. Chotero, ndinauza ophunzira anu kuti autulutse, koma alephera.”+
19 Poyankha iye anawauza kuti: “Inu a m’badwo wopanda chikhulupiriro,+ kodi ndikhala nanube mpaka liti? Ndipitirize kukupirirani mpaka liti? Bwera nayeni kuno.”+
20 Pamenepo iwo anapita naye kwa Yesu. Koma mzimuwo utamuona, nthawi yomweyo unatsalimitsa mwanayo. Atagwa pansi anagubudukagubuduka ndi kuchita thovu.+
21 Ndiyeno anafunsa bambo ake kuti: “Izi zakhala zikumuchitikira kwa nthawi yaitali bwanji?” Bamboyo anati: “Kuyambira ali mwana,
22 mwakuti nthawi zambiri wakhala ukum’gwetsera pamoto ndi m’madzi kuti umuwononge.+ Koma ngati mungathe kuchitapo kanthu, tichitireni chifundo ndi kutithandiza.”
23 Yesu anafunsa bamboyo kuti: “Mukuti, ‘Ngati mungathe’? Chilichonsetu n’chotheka kwa aliyense ngati iyeyo ali ndi chikhulupiriro.”+
24 Nthawi yomweyo bambo wa mwanayo anafuula ndi kunena kuti: “Chikhulupiriro ndili nacho! Limbitsani chikhulupiriro changa!”+
25 Tsopano Yesu ataona kuti gulu la anthu likukhamukira kwa iwo, anakalipira+ mzimu wonyansawo kuti: “Mzimu wosalankhulitsa ndi wogonthetsa iwe, ndikukulamula, tuluka ndipo usadzalowenso mwa iye.”
26 Choncho mwanayo atafuula ndi kutsalima kwambiri, mzimuwo unatuluka.+ Iye anangokhala ngati wafa, mwakuti anthu ambiri anali kunena kuti: “Wamwalira!”
27 Koma Yesu anamugwira dzanja ndi kumudzutsa, ndipo anaimirira.+
28 Tsopano atalowa m’nyumba, ophunzira ake anayamba kumufunsa paokha kuti: “N’chifukwa chiyani ife tinalephera kuutulutsa?”+
29 Iye anawayankha kuti: “Mzimu wa mtundu umenewu sungathe kutuluka ndi chilichonse, koma pemphero basi.”+
30 Atachoka kumeneko anapitiriza ulendo wawo kudutsa mu Galileya, koma iye sanafune kuti aliyense adziwe zoti ali kumeneko.
31 Pakuti anali kuphunzitsa ophunzira ake ndi kuwauza kuti: “Mwana wa munthu adzaperekedwa m’manja mwa anthu, ndipo adzamupha,+ koma ngakhale adzamuphe, adzauka patapita masiku atatu.”+
32 Ophunzirawo sanali kumvetsa mawuwa, ndipo anali kuopa kumufunsa.+
33 Kenako anafika ku Kaperenao. Ndiyeno pamene anali m’nyumba anawafunsa kuti: “Munali kukangana chiyani m’njira?”+
34 Iwo anangokhala chete, pakuti m’njira anali kukangana za amene ali wamkulu pakati pawo.+
35 Choncho anakhala pansi ndi kuitana ophunzira 12 aja ndi kuwauza kuti: “Ngati aliyense akufuna kukhala woyamba, ayenera kukhala wotsiriza pa onse, ndiponso mtumiki wa onse.”+
36 Tsopano anatenga mwana wamng’ono n’kumuimika pakati pawo, ndi kumukumbatira, ndipo anawauza kuti:+
37 “Aliyense wolandira mmodzi wa ana aang’ono oterewa m’dzina langa, walandiranso ine. Ndipo aliyense wolandira ine, salandira ine ndekha, koma amalandiranso iye amene anandituma.”+
38 Kenako Yohane anauza Yesu kuti: “Mphunzitsi, ife taona munthu wina akutulutsa ziwanda m’dzina lanu, choncho tinamuletsa,+ chifukwa sanali kuyenda ndi ife.”+
39 Koma Yesu anati: “Musamuletse, chifukwa palibe amene adzachita ntchito zamphamvu m’dzina langa, ndi kundinenera zachipongwe mwamsanga.+
40 Pakuti amene sakutsutsana ndi ife ali kumbali yathu.+
41 Chifukwa aliyense wokupatsani kapu+ ya madzi akumwa chifukwa chakuti ndinu ake a Khristu,+ ndithu ndikukuuzani, ameneyo mphoto yake sidzatayika ayi.
42 Koma aliyense wokhumudwitsa mmodzi wa tiana tokhulupirirati, zingakhale bwino kwambiri kuti amumangirire chimwala champhero m’khosi mwake, ngati chimene bulu amayendetsa, ndi kumuponya m’nyanja.+
43 “Ndipo ngati dzanja lako limakuphunthwitsa, ulidule. Ndi bwino kuti ukapeze moyo ulibe chiwalo chimodzi, kusiyana n’kupita ku Gehena, kumoto umene sungazimitsidwe, uli ndi manja onse awiri.+
44 ——
45 Ndipo ngati phazi lako limakupunthwitsa, ulidule. Ndi bwino kuti ukapeze moyo uli wolumala,+ kusiyana n’kuponyedwa m’Gehena uli ndi mapazi onse awiri.+
46 ——
47 Ngati diso lako limakuchimwitsa, ulitaye.+ Ndi bwino kuti ulowe mu ufumu wa Mulungu ndi diso limodzi, kusiyana n’kuponyedwa mu Gehena uli ndi maso onse awiri,+
48 kumene mphutsi za mitembo sizifa ndipo moto wake suzima.+
49 “Pakuti aliyense ayenera kuwazidwa mchere+ umene ukuimira moto.
50 Mchere ndi wabwino, koma mcherewo ukatha mphamvu, kodi mungaibwezeretse bwanji?+ Khalani ndi mchere+ mwa inu nokha, ndipo sungani mtendere+ pakati panu.”
Patsani ena
Patsani ena
Maliko 9
Baibulo la Dziko Latsopano la Malemba Opatulika
https://www.jw.org/finder?docid=1011452&Book=41&Chapter=9&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D9%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
JW LAIBULALE
Fufuzani M’Baibulo Kapena M’buku pa Zipangizo za Android
Mukhoza kufufuza mawu kapena chiganizo chimene mukufuna m’Baibulo, m’buku ndi zinthu zina pogwiritsa ntchito JW Laibulale.
Kuti muchite zimenezi, tsatirani malangizo ali m’munsiwa:
Kufufuza M’Baibulo
Mukhoza kufufuza mawu kapena chiganizo m’Baibulo limene mukuwerenga.
Mukamawerenga Baibulo, dinani pabatani lofufuzira (looneka ngati galasi), kenako lembani mawu amene mukufuna kufufuzawo. Mukangoyamba kulemba, muona mawu osiyanasiyana omwe akhoza kukhala amene mukufuna. Mukaona kuti mawu ena omwe abwera akufanana ndi amene mukufuna, adineni kapena dinani batani la Enter kuti muone mavesi amene ali ndi mawuwo.
Mukhozanso kukonza zoti muone mavesi okhawo omwe mumatsegula kawirikawiri amene ali ndi mawu amene mukufunawo (Top Verses), mavesi onse okhala ndi mawuwo (All Verses) kapena mungasankhe kungoona nkhani zakumayambiriro kapena zakumapeto kwa Baibulo zomwe zili ndi mawuwo (Articles).
Ngati mwalemba mawu angapo, dinani pamene palembedwa kuti Match Exact Phrase kuti zotsatira zake zingokhala zokhazo zomwe ndi zofanana ndi zimene mwalembazo.
Kufufuza M’buku Kapena Chinthu China
Mukhoza kufufuza mawu kapena chiganizo m’buku kapena chinthu china chimene mukuwerenga.
Mukamawerenga buku kapena chinthu china, dinani batani lofufuzira, kenako lembani mawu amene mukufuna kufufuzawo. Mukangoyamba kulemba, muona mawu osiyanasiyana omwe akhoza kukhala amene mukufuna. Mukaona kuti mawu ena omwe abwera akufanana ndi amene mukufuna, adineni kuti mutsegule.
Ngati mwalemba mawu angapo, dinani pamene palembedwa kuti Match Exact Phrase kuti zotsatira zake zingokhala zokhazo zomwe ndi zofanana ndi zimene mwalembazo.
Kufufuza Mutu
Ngati munapanga dawunilodi buku la Insight on the Scriptures, mukhoza kufufuza mutu womwe uli m’bukuli. Zimenezi zikhoza kutheka mukamawerenga Baibulo, buku kapena chinthu china chilichonse mu JW Laibulale.
Dinani batani lofufuzira, kenako lembani mawu amene mukufuna kufufuzawo. Mukangoyamba kulemba, muona zinthu zina zomwe zikhoza kukhala zimene mukufuna, zomwe zimapezeka m’buku la Insight on the Scriptures. Mukaona kuti mawu ena omwe abwera akufanana ndi amene mukufuna, adineni kapena dinani batani la Enter kuti muone pamene mawuwo akupezeka.
Zimenezi zinayamba kutheka kuyambira mu JW Laibulale 1.3.4 yomwe inatuluka mu October 2014. Laibulaleyi imagwirizana ndi zipangizo zomwe zimagwiritsa ntchito pulogalamu ya Android 2.3 kapena iliyonse yomwe inatuluka pambuyo pake. Ngati mwayesa kuchita zimenezi koma sizikutheka, tsatirani malangizo omwe ali m’nkhani yakuti, “Yambani Kugwiritsa Ntchito JW Laibulale ya pa Zipangizo za Android” pansi pa mutu wakuti Kupeza Zinthu Zatsopano.


text: 2 Tsopano Solomo analamula kuti amange nyumba+ ya dzina la Yehova,+ ndi nyumba yachifumu ya Solomoyo.+2 Chotero Solomo anasankha amuna 70,000 kuti akhale onyamula katundu, ndi ena 80,000 kuti akhale osema miyala kumapiri.+ Anasankhanso amuna 3,600 kuti akhale owayang’anira.+3 Ndipo Solomo anatumiza uthenga kwa Hiramu+ mfumu ya Turo, kuti: “Monga momwe munachitira ndi Davide+ bambo anga pomawatumizira mitengo ya mkungudza kuti amangire nyumba yawo yokhalamo . . .4 ine ndikumanga+ nyumba ya dzina+ la Yehova Mulungu wanga kuti ndiipatule+ ikhale yake. Ndikufuna kuti ndizifukiziramo mafuta onunkhira+ pamaso pake, ndi kuti nthawi zonse muzikhala mkate wosanjikiza.+ Ndiponso m’nyumbayo ndiziperekeramo nsembe zopsereza m’mawa ndi madzulo+ pa masabata,+ pa masiku okhala mwezi,+ ndi pa nyengo ya zikondwerero+ za Yehova Mulungu wathu. Zimenezi zizichitika mu Isiraeli mpaka kalekale.*+5 Nyumba imene ndikumangayi idzakhala yogometsa,+ pakuti Mulungu wathu ndi wamkulu kuposa milungu ina yonse.+6 Ndipo ndani angakhale ndi mphamvu zomangira Mulunguyo nyumba?+ Pakuti kumwamba, ngakhale kumwambamwamba, ndi kosakwanira kuti akhaleko.+ Ndiye ine ndine ndani+ kuti ndimumangire nyumba, kupatulapo yofukiziramo nsembe yautsi pamaso pake?+7 Choncho nditumizireni munthu waluso pa ntchito zagolide, zasiliva, zamkuwa,+ zachitsulo, ndiponso waluso pa ntchito za ubweya wa nkhosa wonyika mu utoto wofiirira, ulusi wofiira ndi wabuluu. Munthuyo akhalenso wodziwa kujambula ndi kulemba mochita kugoba, kuti adzagwire ntchito pamodzi ndi anthu aluso amene ndili nawo kuno ku Yuda ndi ku Yerusalemu, omwe Davide bambo anga anawasankha.+8 Munditumizirenso matabwa a mitengo ya mkungudza,+ mitengo ina yofanana ndi mkungudza,+ ndiponso a mitengo ya m’bawa+ kuchokera ku Lebanoni,+ popeza ndikudziwa bwino kuti antchito anu ndi akatswiri odziwa kudula mitengo ya ku Lebanoni,+ (antchito anga adzagwira ntchito pamodzi ndi antchito anu,)9 kuti andikonzere matabwa ambirimbiri, chifukwa nyumba imene ndikumanga idzakhaladi yaikulu ndi yochititsa kaso.10 Ineyo ndipereka chakudya cha antchito anu otola nkhuni ndi odula mitengo. Ndipereka tirigu wokwanira makori* 20,000,+ balere makori 20,000, vinyo mitsuko* 20,000,+ ndi mafuta mitsuko 20,000.”11 Hiramu mfumu ya Turo+ atamva, analemba kalata ndi kuitumiza kwa Solomo, kuti: “Popeza kuti Yehova anakonda+ anthu ake, waika inu kukhala mfumu yawo.”+12 Kenako Hiramu anapitiriza kuti: “Atamandike Yehova Mulungu wa Isiraeli,+ amene analenga kumwamba ndi dziko lapansi,+ chifukwa wapereka kwa Davide mfumu mwana wanzeru, wochenjera, ndi wozindikira,+ yemwe amangire Yehova nyumba ndi kudzimangira nyumba ya ufumu wake.+13 Tsopano ndikutumiza munthu waluso ndi wozindikira, dzina lake Hiramu-abi.+14 Ameneyu ndi mwana wa mayi winawake wa fuko la Dani, koma bambo ake anali a ku Turo. Iye ndi wodziwa ntchito zagolide, zasiliva, zamkuwa,+ zachitsulo, zamiyala,+ ndi zamatabwa. Amadziwanso ntchito za ubweya wa nkhosa wonyika mu utoto wofiirira+ ndi utoto wabuluu,+ komanso ntchito za nsalu+ zabwino kwambiri ndi zofiira.+ Iye amadziwanso ntchito zamtundu uliwonse zojambula ndi kulemba mochita kugoba.+ Amadziwanso ntchito zokonza zipangizo zamtundu uliwonse+ zimene angapatsidwe kuti achite pamodzi ndi anthu anu aluso ndi anthu aluso a mbuye wanga Davide bambo anu.15 Ndipo tirigu, balere, mafuta, ndi vinyo, zimene inu mbuye wanga mwalonjeza, zitumizeni kwa ife akapolo anu.+16 Ife tidula mitengo yonse+ imene mukufunayo+ kuchokera ku Lebanoni, ndipo tiziimanga pamodzi m’maphaka oyandama n’kuitumiza kwa inu panyanja+ kukafika ku Yopa.+ Inu muzikaitengera kumeneko kupita nayo ku Yerusalemu.”17 Kenako Solomo anawerenga amuna onse amene anali alendo m’dziko la Isiraeli.+ Anachita zimenezi pambuyo pa ntchito yowerenga alendowo imene Davide bambo ake anachita.+ Ndipo panapezeka amuna okwanira 153,600.18 Choncho iye anasankhapo amuna 70,000 kuti akhale onyamula katundu,+ amuna 80,000 kuti akhale osema miyala+ kumapiri, ndi amuna 3,600 kuti akhale oyang’anira anthuwo pa ntchito yawo.+


text:
NKHANI YA PACHIKUTO | KODI N’ZOTHEKA KUKHALA NDI BANJA LOSANGALALA?
Kodi Mungatani Kuti Muzigwirizana Ndi Anthu a M’banja Lanu?
KODI mukuganiza kuti Baibulo lingatithandize kuti tizigwirizana ndi anthu a m’banja lathu? Tiyeni tione zimene anthu ena ananena komanso mfundo za m’Baibulo zimene zingakuthandizeni.
MFUNDO ZA M’BAIBULO ZOMWE ZINGAKUTHANDIZENI KUKHALA MWAMTENDERE M’BANJA
MUZICHITA ZINTHU MOGANIZIRANA.
“Musachite chilichonse ndi mtima wokonda mikangano kapena wodzikuza, koma modzichepetsa, ndi kuona ena kukhala okuposani. Musamaganizire zofuna zanu zokha, koma muziganiziranso zofuna za ena.”
—Afilipi 2:3, 4.
Mayi wina yemwe wakhala m’banja zaka 19 anati: “Ndimaona kuti banja limayenda bwino kwambiri ukamaona kuti mwamuna kapena mkazi wako ndiye wofunika kwambiri kuposa iweyo ndi anthu ena.”
MUZIMVETSERA MWATCHERU MNZANUYO AKAMAYANKHULA.
“Pitiriza kuwakumbutsa kuti . . . asakhale aukali. Koma akhale ololera, ndi ofatsa kwa anthu onse.”
—Tito 3:1, 2.
Mayi wina yemwe wakhala m’banja zaka 20 anati: “Sizivuta kuthetsa nkhani, anthu okwatirana akamayankhulana mwaulemu. Choncho mnzanu akamayankhula ndi bwino kumvetsera mwatcheru ngakhale zitakhala kuti simukugwirizana nazo.”
MUZIKHALA OLEZA MTIMA KOMANSO ODEKHA.
“Kuleza mtima kumanyengerera mtsogoleri wa asilikali, ndipo lilime lofatsa likhoza kuthyola fupa.”
—Miyambo 25:15.
Mayi wina yemwe wakhala m’banja zaka 27 anati: “Palibe banja limene silikumana ndi mavuto. Koma zimangodalira kuti awiriwo amatani akakumana ndi mavutowo. Choncho ngati nonse mutakhala oleza mtima, sizivuta kuthetsa nkhani.”
MUSAMANENE MAWU ACHIPONGWE KAPENA KUMENYA MNZANUYO NGAKHALE MUTAPSA MTIMA.
“Koma tsopano zonsezo muzitaye kutali ndi inu. Mutaye mkwiyo, kupsa mtima, kuipa, ndi mawu achipongwe, ndipo pakamwa panu pasatuluke nkhani zotukwana.”
—Akolose 3:8.
Mayi wina yemwe wakhala m’banja zaka 20 anati: “Mwamuna wanga amandisangalatsa kwambiri chifukwa ndi wougwira mtima. Ngakhale akhumudwe, sandikalipira kapena kunena mawu achipongwe.”
MUZIKHULULUKIRANA KOMANSO KUTHETSA NKHANI MWAMSANGA.
“Pitirizani kulolerana ndi kukhululukirana ndi mtima wonse, ngati wina ali ndi chifukwa chodandaulira za mnzake. Monga Yehova anakukhululukirani ndi mtima wonse, inunso teroni.”
—Akolose 3:13.
Mayi wina yemwe wakhala m’banja zaka 34 anati: “Munthu akapsa mtima, zimakhala zosavuta kuyankhula kapena kuchita zinthu zomwe zingakhumudwitse mnzake. Choncho zinthu zimakhala bwino ngati mumakhululukirana. Ndimaona kuti banja silingayende bwino ngati anthu amakonda kusungirana zifukwa.”
MUZICHITIRANA ZABWINO.
“Khalani opatsa ndipo inunso anthu adzakupatsani. Adzakhuthulira m’matumba anu muyezo wabwino, wotsendereka, wokhutchumuka ndi wosefukira. Pakuti muyezo umene mukuyezera ena, iwonso adzakuyezerani womwewo.”
—Luka 6:38.
Mayi wina yemwe wakhala m’banja zaka 44 anati: “Mwamuna wanga amadziwa zimene ndimakonda moti amakonda kundipatsa timphatso. Ndiye zikatere ndimaganizira zimene nanenso ndingachite kuti ndimusangalatse. Zimenezi zimathandiza kuti tizikhala osangalala.”
MUZICHITA ZINTHU ZOMWE ZINGATHANDIZE KUTI MUZIGWIRIZANA
Anthu amene atchulidwa pamwambawa ndi ena mwa anthu amene Baibulo lawathandiza kuti azikhala mwamtendere ndi anthu a m’banja lawo. * Anthuwa amayesetsa kuchita mbali yawo ngakhale kuti anthu ena a m’banja lawo ndi ovuta. Zimenezi zimawathandiza kuti azikhala osangalala chifukwa Baibulo limati: “Olimbikitsa mtendere amasangalala.”
^ ndime 24 Kuti mudziwe mfundo zina zomwe zingathandize kuti banja lanu lizikhala losangalala, werengani mutu 14 m’buku lakuti, Kodi Baibulo Limaphunzitsa Chiyani Kwenikweni? Bukuli ndi lofalitsidwa ndi a Mboni za Yehova ndipo likupezeka pa webusaiti ya www.jw.org/ny. Pa webusaitiyi palinso nkhani zina zothandiza mabanja. Pitani pamene palembedwa kuti ZIMENE BAIBULO LIMAPHUNZITSA > MALANGIZO OTHANDIZA BANJA LONSE.
Onaninso
Kodi Mungatani Kuti Muzikhululukirana?
N’chifukwa chiyani kukhululukirana sikophweka? Werengani nkhani kuti muone mmene Baibulo lingakuthandizireni.
Kodi Mungatani Kuti Muzimvetsera Mwamuna Kapena Mkazi Wanu Akamalankhula?
Kumvetsera mwatcheru si luso chabe koma ndi njiranso yosonyezera kuti mnzanuyo mumamukonda. Werengani nkhaniyi kuti mudziwe zimene mungachite kuti muzimvetsera mwamuna kapena mkazi wanu akamalankhula.


text:
YANDIKIRANI MULUNGU
“Taonani! Zinthu Zonse Zimene Ndikupanga N’zatsopano”
Kodi mumalakalaka inuyo ndi banja lanu mutakhala ndi moyo wabwino? Kodi mumafuna mutakhala m’dziko lopanda imfa komanso mavuto ena? Dziwani kuti n’zotheka kukhala m’dziko loterolo. Tikutero chifukwa, cholinga cha Yehova Mulungu n’choti posachedwapa dzikoli lidzakhale latsopano komanso muzidzakhala anthu olungama okhaokha. Taonani zimene Baibulo likunena pofotokoza mmene cholinga chake chimenechi chidzakwaniritsidwire, pa Chivumbulutso 21:3-5.—Werengani.
“[Mulungu] adzapukuta misozi yonse m’maso mwawo.” (Chivumbulutso 21:4) Kodi ndi misozi yotani imene Mulungu adzapukute? Imeneyi si misozi yomwe imatuluka chifukwa choti munthu wasangalala kwambiri kapena imene imatuluka poteteza maso athu. Apa Mulungu akulonjeza kudzapukuta misozi imene imatuluka chifukwa cha mavuto kapena chisoni. Ndipo sikuti Mulungu adzangoumitsa misoziyi, koma adzachotsa zonse zimene zimachititsa munthu kulira.
“Imfa sidzakhalaponso.” (Chivumbulutso 21:4) Palibe chimene chimapangitsa anthu kulira kwambiri kuposa imfa. Yehova adzachititsa kuti anthu asamafenso. Kodi adzachita bwanji zimenezi? Iye adzachotsa chimene chimayambitsa imfa chomwe ndi uchimo wochokera kwa Adamu. (Aroma 5:12) Yehova adzathandiza anthu omvera kuti akhalenso angwiro pogwiritsa ntchito nsembe ya dipo la Yesu. * Kenako imfa, yomwe ndi mdani womalizira, “idzawonongedwa.” (1 Akorinto 15:26) Zikadzatere anthu okhulupirika adzakhala ndi moyo wabwino komanso wosatha ngati mmene Mulungu ankafunira poyamba.
“Sipadzakhalanso . . . kupweteka.” (Chivumbulutso 21:4) Izi zikutanthauza kuti kupweteka kwa mtundu uliwonse kumene kumapangitsa kuti anthu azivutika, sikudzakhalaponso. Mavuto amenewa amabwera chifukwa cha uchimo komanso chifukwa choti anthufe si ife angwiro.
Posachedwapa anthu sadzaliranso chifukwa cha chisoni, sikudzakhalanso imfa komanso zowawa zilizonse. Koma mwina mungafunse kuti, ‘Kodi zimene Mulungu walonjezazi zidzachitikira kumwamba?’ Ayi ndithu. N’chifukwa chiyani tikutero? Choyamba, onani kuti mawu oyamba pa mavesiwa akunena kuti: “Chihema cha Mulungu chili pakati pa anthu,” ndipo anthu amakhala padziko lapansi. (Chivumbulutso 21:3) Chachiwiri, lonjezoli likunena za dziko limene “imfa sidzakhalaponso,” kusonyeza kuti poyamba imfayo inalipo. Kumwamba kulibe imfa, koma padziko lapansi pano m’pamene anthu akhala akumwalira kuyambira kalekale. Choncho n’zodziwikiratu kuti lonjezo la Mulungu lonena za dziko lopanda mavuto, lidzakwaniritsidwa padziko lapansi pano osati kumwamba.
Mulungu adzapukuta misozi yonse imene anthu akhala akutulutsa kwa nthawi yaitali polira chifukwa cha chisoni
Yehova amafuna kuti tizikhulupirira lonjezo lake lokhudza dziko latsopano lolungama. Atangomaliza kunena za madalitso amenewa, ananena mawu osonyeza kuti lonjezoli ndi lodalirika. Iye anati: “Taonani! Zinthu zonse zimene ndikupanga n’zatsopano.” Ananenanso kuti: “Lemba, pakuti mawu awa ndi odalirika ndi oona.” (Chivumbulutso 21:5) Tikukupemphani kuti muphunzire zimene inuyo ndi banja lanu mungachite kuti mudzakhale m’gulu la anthu amene adzaone kukwaniritsidwa kwa lonjezo la Mulungu limeneli.
Mavesi amene mungawerenge mu December
1 Petulo 1-5; 2 Petulo 1-3; 1 Yohane 1-5; 2 Yohane 1-13; 3 Yohane 1-14–Chivumbulutso 1-22
^ ndime 5 Kuti mudziwe zambiri zokhudza nsembe ya dipo la Yesu, werengani mutu 5 m’buku lakuti Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.


text:
Pano pali 100% mbadwa FSX-SP2 FSND Boeing 727-200, ndi wathunthu, zazikulu pafupifupi cockpit. Khalidwe mu amawaganizira ndege kukayesedwa ndi ndege weniweni. gauges akhala calibrated kuona kuti ntchito angakwanitse.
The Boeing 727 anali, kwa nthawi yaitali, ndi yonyamula dziko wotchuka. The 727 anaulukira kwa nthawi yoyamba mu 1963. Mamangidwe ake a 727 anali chifukwa cha kukondera pakati United Airlines, American Airlines ndi Eastern Airlines pa kasinthidwe wa Boeing 707 m'malo. United Airlines ankafuna zinayi injini ndege kuti ndege pa okwera apamwamba, makamaka ake sanjira nsanja Stapleton International Airport. American Airlines ankafuna amapasa-injini ndege zifukwa dzuwa. Eastern Airlines anali kuyembekezera injini lachitatu ndege ku Caribbean. Pomaliza, ndege atatu tinagwirizana Tri, ndipo motero anabadwa 727.
The 727 wopambana kwambiri ndi ndege zonse zikomo dziko ndi mphamvu yake kutera pa runways wamfupi, akutumikira mtunda sing'anga. Izi ndege analola kukopa okwera ku mizinda tikulephera ndi ndege koma ang'onoang'ono kwa Malo mayiko alendo.
Mbali amene anapereka 727 umatha kutera pa runways wamfupi anali kapangidwe wapadera wa mapiko ake. Ndi akupereka analamula kutseka kuti uchiwo usatuluke ndi trailing m'mbali, ndi 727 akanakhoza pafupifupi kawiri zimakhudza ake pamwamba, amene zinamupatsa kuuluka ndi bata lalikulu imathamanga otsika Source Wikipedia


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 Mayi wina yemwe anali mmodzi wa akazi a ana+ a aneneri, anafika kwa Elisa n’kulankhula mokweza kuti: “Mtumiki wanu yemwe anali mwamuna wanga anamwalira. Inu mukudziwa bwino kuti mtumiki wanuyo anali woopa+ Yehova. Tsopano kwabwera wangongole+ kudzatenga ana anga onse awiri kuti akakhale akapolo ake.”
2 Ndiyeno Elisa anamuyankha kuti: “Ndiye ndikuchitire chiyani?+ Tanena, uli ndi chiyani m’nyumba mwako?” Mayiyo anayankha kuti: “Ine kapolo wanu ndilibe chilichonse m’nyumba mwanga, ndili ndi kamtsuko ka mafuta kokha basi.”+
3 Elisa anati: “Pita ukabwereke zotengera zopanda kanthu kwa anthu amene ukukhala nawo pafupi. Usakabwereke zochepa ayi.
4 Ukakatero, iwe ndi ana akowo mukalowe m’nyumba ndipo mukatseke chitseko. Ndiyeno uzikathira mafutawo m’zotengerazo. Zimene zadzaza uzikaziika pambali.”
5 Atamuuza zimenezi, mayiyo ananyamuka.
Iye ndi ana ake atakadzitsekera m’nyumba, anawo an’kamuikira zotengera zija pafupi, iye n’kumathiramo mafuta.+
6 Zotengera zija zitadzaza, mayiyo anauza mwana wake kuti: “Bweretsa chotengera china.”+ Koma mwanayo anayankha kuti: “Palibenso chotengera china.” Pamenepo mafuta aja analeka.+
7 Kenako anapita kwa munthu wa Mulungu woona uja kukamuuza zomwe zinachitikazo. Munthu wa Mulungu woonayo anati: “Pita ukagulitse mafutawo ndi kubweza ngongole zako,+ ndipo ndalama zotsalazo zithandize iwe ndi ana ako.”+
8 Tsiku lina Elisa anapita ku Sunemu.+ Kumeneko kunali mayi wina wodziwika. Mayiyo anaumiriza+ Elisa kuti adye chakudya. Nthawi zonse Elisa akamadutsa, anali kupatukira kumeneko kukadya chakudya.
9 Patapita nthawi, mayiyo anauza mwamuna wake+ kuti: “Tsopano ndikudziwa kuti munthu amene amadzera kuno nthawi zonse uja, ndi munthu woyera wa Mulungu.+
10 Tiyeni tim’mangire kachipinda kapadenga+ kukhoma. M’kachipindamo timuikire bedi, tebulo, mpando, ndi choikapo nyale,+ kuti akabwera azikhala mmenemo.”+
11 Monga mwa nthawi zonse, tsiku lina Elisa anabwera, ndipo analowa m’kachipinda kapadengako n’kugona mmenemo.
12 Ndiyeno Elisa anauza mtumiki wake Gehazi+ kuti: “Itana mayi wachisunemu+ uja.” Choncho iye anamuitana kuti adzaime pamaso pa Elisa.
13 Ndiyeno Elisa anauza Gehazi kuti: “Muuze kuti, ‘Mwavutika ndi kutisamalira,+ kodi tingakuchitireni chiyani?+ Kodi pali chinachake choti tikakunenereni kwa mfumu,+ kapena kwa mkulu+ wa asilikali?’” Koma mayiyo anayankha kuti: “Ayi, ndilibe vuto lililonse, chifukwa ndikukhala mwamtendere pakati pa anthu a mtundu wanga.”+
14 Elisa anati: “Ndiye timuchitire chiyani?” Gehazi anayankha kuti: “Mayiyutu alibe mwana wamwamuna,+ ndipo mwamuna wake ndi wokalamba.”
15 Nthawi yomweyo Elisa anati: “Muitane.” Choncho Gehazi anamuitana ndipo mayiyo anaima pakhomo.
16 Ndiyeno Elisa anati: “Chaka chamawa nthawi ngati yomwe ino mudzakhala mukuyangata mwana wamwamuna.”+ Koma mayiyo atamva anati: “Iyayi mbuyanga, munthu wa Mulungu woona! Musandinamize ine kapolo wanu.”
17 Komabe, monga mmene Elisa ananenera, mayiyo anatenga pakati n’kubereka mwana wamwamuna+ nthawi ngati yomwe ija chaka chotsatira.+
18 Mwanayo akukula, tsiku lina anapita kwa bambo ake kumunda pamodzi ndi antchito okolola, monga mwa nthawi zonse.+
19 Kumeneko mwanayo analira kwa bambo ake kuti: “Mutu wanga ine! Mayo ine mutu wanga!”+ Kenako bambo akewo anauza wantchito wawo kuti: “M’nyamule mwanayu upite naye kwa mayi ake.”+
20 Wantchitoyo ananyamuladi mwanayo n’kupita naye kwa mayi ake. Mayi akewo anamukhazika pamwendo mpaka masana, kenako mwanayo anamwalira.+
21 Ndiyeno mayiyo ananyamula mwanayo n’kukamugoneka pabedi+ la munthu wa Mulungu woona+ uja. Atatero anatuluka n’kutseka chitseko.
22 Kenako anaitana mwamuna wake ndipo anmuuza kuti: “Nditumizireni wantchito mmodzi ndi bulu mmodzi wamkazi. Ndikufuna ndithamangire kwa munthu wa Mulungu woona uja.”+
23 Mwamuna wakeyo anam’funsa kuti: “N’chifukwa chiyani mukufuna kupitako lero? Lero si tsiku lokhala mwezi+ kapena pasabata.” Koma mayiyo anayankha kuti: “Palibe kanthu.”
24 Ndiyeno mayiyo anakwera bulu wake wamkazi+ n’kuuza wantchito wake kuti: “Kwera bulu utsogole. Uzithamanga, usayende pang’onopang’ono chifukwa cha ine, pokhapokha ndikakuuza.”
25 Chotero mayiyo anayenda n’kukafika kwa munthu wa Mulungu woona uja paphiri la Karimeli. Munthu wa Mulungu woonayo ataona mayiyo chapatali, anauza mtumiki wake Gehazi kuti:+ “Taona, mayi wachisunemu uja uyo!
26 Thamanga ukakumane naye. Ukamufunse kuti: ‘Kodi muli bwino? Mwamuna wanu ali bwanji? Nanga mwana wanu ali bwanji?’” Mayiyo anayankha kuti: “Onse ali bwino.”
27 Mayiyo atafika kwa munthu wa Mulungu woona paphiripo, nthawi yomweyo anam’gwira mapazi.+ Gehazi ataona zimenezo, anabwera pafupi kuti am’kankhe mayiyo.+ Koma munthu wa Mulungu woonayo+ anamuuza kuti: “Musiye,+ mtima wake ukum’pweteka kwambiri.+ Koma Yehova wandibisira,+ sanandiuze.”
28 Kenako mayiyo anati: “Kodi ndinakupemphani mwana mbuyanga? Kodi ine sindinanene kuti, ‘Musandipatse chiyembekezo chabodza’?”+
29 Nthawi yomweyo Elisa anauza Gehazi+ kuti: “Kokera chovala chako m’chiuno ndipo uchimange.+ Tenga ndodo yangayi+ uzipita. Ukakumana ndi munthu aliyense panjira usamupatse moni,+ ndipo munthu akakupatsa moni, usamuyankhe. Ukaike ndodo yangayi pankhope ya mwanayo.”+
30 Pamenepo mayi wa mwanayo anati: “Pali Yehova Mulungu wamoyo+ ndiponso pali moyo wanu+ sindikusiyani.”+ Choncho Elisa ananyamuka n’kupita pamodzi ndi mayiyo.
31 Gehazi anatsogola ndipo anaika ndodo ija pankhope ya mwanayo, koma sipanamveke mawu kapena chizindikiro chosonyeza kuti ali moyo.+ Chotero iye anabwerera kukakumana ndi Elisa n’kumuuza kuti: “Mwana uja sanauke.”+
32 Kenako Elisa analowa m’nyumbamo ndipo anapeza mwana wakufayo atam’goneka pabedi lake lija.+
33 Ndiyeno Elisa analowa m’chipindamo n’kutseka chitseko. M’chipindamo analimo awiriwiri.+ Atatero anayamba kupemphera kwa Yehova.+
34 Kenako anapita pabedipo ndipo anagwada n’kuweramira mwanayo.+ Anagunditsa pakamwa pake ndi pakamwa pa mwanayo. Maso ake anakhudzana ndi maso a mwanayo, manja ake anawaika pa manja a mwanayo. Anakhalabe chowerama choncho mpaka thupi la mwanayo linayamba kufunda.
35 Anayambanso kuyenda uku ndi uku m’nyumbamo. Atatero anapitanso kukaweramira mwanayo. Pamenepo mwanayo anayamba kuyetsemula mpaka maulendo 7, kenako anapenya.+
36 Ndiyeno Elisa anaitana Gehazi n’kumuuza kuti: “Itana mayi wachisunemu uja.”+ Gehazi anaitana mayiyo ndipo anabweradi kwa Elisa. Elisayo anauza mayiyo kuti: “Nyamulani mwana wanu.”+
37 Pamenepo mayiyo anapita kwa Elisa n’kugwada pamapazi ake, n’kumuweramira mpaka pansi.+ Kenako ananyamula mwana wakeyo ndipo anatuluka naye.+
38 Pambuyo pake, Elisa anabwerera ku Giligala,+ ndipo m’dzikolo munali njala.+ Tsopano ana+ a aneneri anakhala pamaso pake.+ Patapita nthawi, iye anauza mtumiki wake kuti:+ “Teleka mphika waukulu kuti uwaphikire chakudya ana a aneneriwa.”+
39 Choncho wina anapita kutchire kukathyola masamba,+ ndipo anapezako kamtengo koyanga, n’kuthyolapo mphonda zakutchire kudzaza pachovala chake. Atatero anabwera nazo n’kuziduladula. Kenako anazithira mumphika uja, koma iwo sankazidziwa bwinobwino.
40 Pambuyo pake anazikhuthula n’kupatsa ana a aneneriwo kuti adye. Atangoyamba kudya chakudyacho, analankhula mokweza kuti: “Inu munthu wa Mulungu woona,+ muli poizoni mumphikamu!”+ Ndipo sanathenso kudya.
41 Ndiyeno Elisa anati: “Bweretsani ufa.” Atathira ufawo mumphikamo, ananena kuti: “Apatseni anthuwa kuti adye.” Atatero, mumphikamo munalibenso chakupha chilichonse.+
42 Ndiyeno kunabwera munthu wina kuchokera ku Baala-salisa.+ Iye anabweretsera+ munthu wa Mulungu woonayo mkate wa zipatso zoyambirira kucha,+ mitanda 20 ya mkate wa balere,+ ndi tirigu watsopano m’thumba lake. Choncho Elisa anati: “Gawira anthuwa kuti adye.”+
43 Koma woperekera chakudyayo anati: “Ndingagawire bwanji chakudya chimenechi anthu 100?”+ Elisa ananena kuti: “Gawira anthuwa kuti adye, pakuti Yehova wanena kuti, ‘Anthuwa adya mokwanira chakudyachi, ndipo chitsala.’”+
44 Munthuyo atamva zimenezi, anagawira anthuwo chakudyacho. Iwo anadya mpaka chakudyacho chinatsala, mogwirizana ndi mawu a Yehova.+
Patsani ena
Patsani ena
2 Mafumu 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=12&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi Ndibwerekedi Ndalama?
Pa Chichewa pali mawu akuti, “Ngongole imakoma potenga, koma pobweza imawawa.”
MAWU amenewa ndi odziwika bwino ndipo amasonyeza maganizo amene anthu ambiri amakhala nawo pa nkhani ya ngongole. Kodi inunso mumaona kuti ngongole imakoma potenga? Ngakhale kuti nthawi zina zimaoneka kuti kubwereka ndalama n’kothandiza, kodi ndi bwinodi kuputa ngongole? Nanga kodi kubwereka ndalama kuli ndi mavuto otani?
Palinso mawu ena ofala amene amafotokoza kuipa kwa ngongole. Mawuwa amati: “Ngongole kudanitsa.” N’zoonadi kuti ngongole ikhoza kudanitsa anthu amene poyamba amagwirizana. Nthawi zina munthu akhoza kubwereka ndalama n’cholinga chabwino. Akhozanso kuganiziratu zimene achite kuti adzabweze ngongoleyo, koma zinthu n’kumusokonekera. Ndiye nthawi imene anagwirizana kuti abweza ikadutsa, mwiniwake wa ndalamayo angayambe kukhumudwa. Zoterezi zingathe kuyambitsa chidani pakati pa wobwereka ndi wobwereketsayo komanso pakati pa mabanja awo. Choncho popeza ngongole ingathe kuyambanitsa anthu, si bwino kuti tikakhala ndi mavuto a zachuma, tizingothamangira kuputa ngongole.
Kubwereka ndalama kukhozanso kuwononga ubwenzi wa munthu ndi Mulungu. Kodi zimenezi zingatheke bwanji? Baibulo limanena kuti munthu amene amabwereka ndalama n’kukana dala kubweza, ndi woipa. (Salimo 37:21) Limanenanso kuti, “wobwereka amakhala kapolo wa wobwereketsayo.” (Miyambo 22:7) Munthu amene wabwereka ndalama ayenera kudziwa kuti ali ndi mlandu kwa munthu amene wam’bwerekayo ndipo udzatha akadzabweza ngongoleyo. Zimenezi n’zogwirizana ndi mwambi wina wa ku Africa umene umati: “Ukabwereka miyendo ya munthu, umapita kulikonse kumene iyeyo akufuna.” Apa mfundo ndi yakuti munthu amene ali ndi ngongole zambiri sakhala ndi ufulu wochita zimene akufuna.
Choncho, munthu akabwereka ndalama ayenera kuyesetsa kuti abweze ndalamazo mwamsanga. Apo ayi, zikhoza kubweretsa mavuto. Kukhala ndi ngongole zambiri kungapangitse kuti munthu azikhala ndi nkhawa, azisowa tulo komanso azidzipanikiza kugwira ntchito n’cholinga choti apeze ndalama. Kuipa kwinanso kwa ngongole n’koti, munthu akhoza kumakangana ndi mwamuna kapena mkazi wake, banja likhoza kutha, akhoza kutengeredwa kukhoti ngakhalenso kumangidwa kumene. N’chifukwa chake lemba la Aroma 13:8 limati: “Anthu inu musamakhale ndi ngongole iliyonse kwa munthu aliyense, kusiyapo kukondana.”
KODI NDIKUFUNIKADI KUBWEREKA NDALAMA?
Poganizira mfundo zimenezi, tiziganiza mofatsa tisanapute ngongole. Ndi bwino kudzifunsa kuti: Kodi ndikufunikadi kubwereka ndalama? Kodi ndikufuna kubwereka ndalamazo n’cholinga choti ndisamalire banja langa ndipo zinthu zikhoza kuipa nditapanda kubwereka? Kapena ndikuchita zimenezi chifukwa chongolakalaka kukhala ndi zinthu zapamwamba komanso kusafuna kukhala moyo wotsika? Nthawi zambiri, ndi bwino kumakhutira ndi zomwe muli nazo m’malo moputa ngongole n’cholinga choti muzikhala moyo wapamwamba.
N’zoona kuti nthawi zina zinthu zimavuta moti sitingachitire mwina koma kubwereka ndalama basi. Mwachitsanzo, munthu wina wa m’banja lathu akhoza kudwala mwadzidzidzi, koma n’kupezeka kuti tilibiretu ngakhale 1 tambala. Ngati tasankha kubwereka ndalama pa nthawi zoterezi, tiyenerabe kuchita zinthu moona mtima komanso kubweza ngongoleyo. Kodi tingachite bwanji zimenezi?
Choyamba, si bwino kuganiza kuti palibe chifukwa chobwezera ndalamayo chifukwa munthu amene anatibwerekayo ndi wolemera. Tisamaganize kuti munthu akakhala wolemera ndiye kuti ali ndi udindo wotithandiza pa nkhani ya ndalama. Komanso tizidziwa kuti tikabwereka ndalama, ngakhale kwa munthu wotereyu, timakhalabe ndi udindo wochita zinthu moona mtima. Si bwino kuchitira nsanje anthu amene akuoneka kuti ali ndi ndalama, n’kuyamba kuganiza kuti tikhoza kuwadyera masuku pamutu.—Miyambo 28:22.
Chachiwiri, tizionetsetsa kuti tabweza ngongole yomwe tili nayo ndipo tizichita zimenezi mwamsanga. Ngati wotibwereka ndalamayo sananene nthawi yoti tidzabweze, ifeyo tiyenera kutchula nthawi yomwe tidzabweze ndipo tisunge pangano. Ndi bwinonso kulemba ndi kusainirana zokhudza ngongoleyo, pofuna kupewa kusamvana. (Yeremiya 32:9, 10) Ngati n’zotheka, ndi bwino kubweza ngongoleyo pamasom’pamaso kuti muthe kumuthokoza munthuyo. Kuyesetsa kubweza ngongole, komanso pa nthawi yake, kumathandiza kuti musadane. Pa ulaliki wake wa paphiri, Yesu anati: “Tangotsimikizani kuti mukati Inde akhaledi Inde, ndipo mukati Ayi akhaledi Ayi.” (Mateyu 5:37) Komanso kumbukirani kuti: “Zinthu zonse zimene mukufuna kuti anthu akuchitireni, inunso muwachitire zomwezo.”—Mateyu 7:12.
MALANGIZO OTHANDIZA A M’BAIBULO
M’Baibulo muli malangizo amene angatithandize kupewa chizolowezi chobwereka ndalama. Limati: “Ndithudi, kukhala wodzipereka kwa Mulungu kumeneko limodzi ndi kukhala wokhutira ndi zimene tili nazo, ndi njiradi yopezera phindu lalikulu.” (1 Timoteyo 6:6) Mawu amenewa akutanthauza kuti ndi bwino kukhutira ndi zomwe tili nazo, chifukwa zimenezi zingapangitse kuti tipewe mavuto amene amabwera chifukwa chobwereka ndalama. N’zoona kuti si zophweka kukhutira ndi zomwe uli nazo chifukwa dzikoli limalimbikitsa moyo wofuna zinthu zapamwamba. Koma “kukhala wodzipereka kwa Mulungu” kungatithandize kuti tizikhutira ndi zomwe tili nazo.
Taganizirani chitsanzo cha banja lina la ku Asia. Atangokwatirana kumene ankasirira mabanja omwe anali ndi nyumba zawozawo zabwino. Choncho anagula nyumba ndi ndalama zomwe anasunga komanso zomwe anabwereka kubanki ndi kwa achibale awo. Koma pasanapite nthawi, anaona kuti akuvutika kwambiri kubweza ngongole mwezi uliwonse. Pofuna kuti azipeza ndalama zobweza ngongoleyo, anayamba kugwira ntchito ina kwa maola ambiri, ndipo izi zinkapangitsa kuti azikhala ndi nthawi yochepa yocheza ndi ana awo. Mwamuna wa banjali anati: “Ndinkakhala ndi nkhawa, ndinkasowa tulo komanso ndinkakhala wotopa kwambiri. Ndinkangomva ngati ndasenza chimwala chachikulu.”
“Ukamakhutira ndi zomwe uli nazo, umakhala wosangalala komanso umapewa mavuto ambiri”
Patapita nthawi, banjali linakumbukira mawu a pa 1 Timoteyo 6:6 ndipo linaona kuti njira yabwino inali kugulitsa nyumbayo basi. Panadutsa zaka ziwiri akulipirabe ngongole ija. Kodi anaphunzirapo chiyani pa zomwe zinawachitikirazi? Iwo anati: “Ukamakhutira ndi zomwe uli nazo, umakhala wosangalala komanso umapewa mavuto ambiri.”
Anthu ambiri amaona kuti mawu oti, “ngongole imakoma potenga, koma pobweza imawawa” aja ndi oona. Komabe zimenezi sizilepheretsa anthu kuputa ngongole. Ndiyetu, poganizira malangizo a m’Baibulo omwe takambirana m’nkhaniyi, tisanabwereke ndalama ndi bwino kudzifunsa kuti: Kodi ndibwerekedi ndalama?
Onaninso
Kodi Baibulo Lingathandize pa Nkhani ya Mavuto Azachuma Ndiponso Ngongole?
Ndalama sizingakuthandizeni kukhala wosangalala koma pali mfundo za m’Baibulo zinayi zimene zingakuthandizeni pa mavuto azachuma.
Zinthu Zitatu Zimene Sitingagule ndi Ndalama
Ndalama zimatithandiza kuti tigule zinthu zofunika pa moyo wathu koma zinthu zimene zingatipangitse kukhala ndi moyo wosangalala sizingagulidwe ndi ndalama.


text:
8 Yehova anandiuza kuti: “Tenga cholembapo chachikulu+ ndipo ulembepo ndi cholembera wamba, kuti: ‘Maheri-salala-hasi-bazi.’*2 Ndikufuna mboni zokhulupirika kuti zindichitire umboni.+ Mbonizo zikhale wansembe Uriya+ ndi Zekariya mwana wa Yeberekiya.”3 Kenako ndinakhala malo amodzi ndi mneneri wamkazi ndipo iye anatenga pakati. Pambuyo pake anabereka mwana wamwamuna.+ Tsopano Yehova anandiuza kuti: “Um’patse dzina lakuti Maheri-salala-hasi-bazi,4 popeza mwanayo asanadziwe kuitana+ kuti, ‘Ababa!’ kapena ‘Amama!’ anthu adzanyamula chuma cha ku Damasiko ndi katundu wolandidwa ku Samariya n’kupita naye pamaso pa mfumu ya Asuri.”+5 Yehova anandiuzanso kuti:6 “Popeza anthu awa akana+ madzi a ku Silowa+ amene amayenda pang’onopang’ono, ndipo atengeka+ ndi Rezini ndiponso mwana wa Remaliya,+7 Yehova akuwabweretsera+ Mtsinje*+ wa madzi ambiri ndi amphamvu, womwe ndi mfumu ya Asuri+ ndi ulemerero wake wonse.+ Iyo idzadzaza timitsinje take tonse n’kusefukira mpaka m’mphepete mwa mitsinje yake yonse,8 ndipo idzadutsa mu Yuda yense. Idzadutsa ngati madzi osefukira,+ ndipo idzafika mpaka m’khosi.+ Idzatambasula mapiko ake+ mpaka m’lifupi mwa dziko lako, iwe Emanueli.”+9 Inu mitundu ya anthu, vulazani anthu, koma inuyo muphwanyidwaphwanyidwa. Inu nonse amene muli kumalekezero a dziko lapansi, tamverani.+ Nyamulani zida zankhondo+ koma muphwanyidwaphwanyidwa.+ Nyamulani zida zankhondo koma muphwanyidwaphwanyidwa.10 Konzani zochita, koma zidzalephereka.+ Nenani zoti anthu achite, koma sizidzachitidwa, chifukwa Mulungu ali nafe.+11 Dzanja lamphamvu la Yehova linali pa ine, ndipo pofuna kuti andipatutse kuti ndisayende panjira ya anthu awa, iye anati:12 “Anthu inu musamanene kuti: ‘Chiwembu!’ pa nkhani zonse zimene anthu awa amanena kuti: ‘Chiwembu!’+ Musamaope zimene iwo amaopa ndipo musamanjenjemere nazo.+13 Yehova wa makamu ndi amene muyenera kumuona kuti ndi woyera,+ ndipo iyeyo ndi amene muyenera kumuopa.+ Iye ndi amene ayenera kukuchititsani kunjenjemera.”+14 Iye akhale ngati malo opatulika.+ Koma kwa nyumba zonse ziwiri za Isiraeli, iye akhale ngati mwala wopunthwitsa ndiponso ngati mwala wokhumudwitsa.+ Akhalenso ngati msampha ndi khwekhwe kwa anthu okhala mu Yerusalemu.+15 Anthu ambiri pakati pawo adzapunthwa n’kugwa ndi kuthyoka, ndipo adzakodwa n’kugwidwa.+16 Kulunga umboni.+ Mata lamulo pakati pa ophunzira anga.+17 Ine ndiziyembekezera Yehova,+ amene wabisira nkhope yake nyumba ya Yakobo,+ ndipo ndithu ndiziyembekezera iyeyo.+18 Taonani, ine ndi ana amene Yehova wandipatsa+ tili ngati zizindikiro+ ndiponso ngati zozizwitsa mu Isiraeli, zochokera kwa Yehova wa makamu amene amakhala m’phiri la Ziyoni.+19 Akakuuzani anthu inu kuti: “Funsirani kwa anthu olankhula ndi mizimu+ kapena kwa anthu amene ali ndi mzimu wolosera zam’tsogolo, omwe amalira ngati mbalame+ ndiponso amalankhula motsitsa mawu,” kodi mtundu uliwonse wa anthu suyenera kufunsira kwa Mulungu wake?+ Kodi tizifunsira kwa anthu akufa kuti athandize anthu amoyo?+20 Funsirani kwa lamulo ndi umboni!+Ndithu iwo azingonena zinthu zogwirizana ndi mawu amenewa,+ koma sadzaona kuwala kwa m’bandakucha.+21 Aliyense adzadutsa m’dzikolo akuzunzika ndiponso ali ndi njala.+ Chifukwa chakuti ali ndi njala ndiponso wakwiya, adzatukwana mfumu yake ndi Mulungu+ wake ndipo azidzayang’ana kumwamba.22 Iye adzayang’ana padziko lapansi koma adzangoonapo kuzunzika, mdima,+ kuda, nthawi zovuta ndi zakuda bii, zopanda kuwala.+
Mawu a M'munsi
^ Dzinali limatanthauza kuti, “Fulumira Iwe Zofunkha, kapena Kufulumirira Zofunkha. Iye Wabwera Mofulumira ku Zolanda.”


text:
Mutu 15
Kodi Akulu Amathandiza Bwanji Mpingo?
Gulu lathu lilibe atsogoleri amene amalipidwa. M’malomwake, mofanana ndi mmene zinalili mpingo wachikhristu utangoyamba kumene, akulu oyenerera amaikidwa kuti ‘awete mpingo wa Mulungu.’ (Machitidwe 20:28) Akulu amenewa ndi okhwima mwauzimu ndipo amatsogolera mumpingo komanso amaweta gulu la nkhosa za Mulungu “osati mokakamizika, koma mofunitsitsa. Osatinso chifukwa chofuna kupindulapo kenakake, koma ndi mtima wonse.” (1 Petulo 5:1-3) Kodi iwo amagwira ntchito zotani zothandiza mpingo ?
Akulu amatisamalira komanso kutiteteza. Akulu amapereka malangizo a m’Malemba komanso amathandiza anthu mumpingo kuti akhalebe paubwenzi ndi Yehova. Chifukwa chakuti amadziwa kuti Mulungu wawapatsa udindo wofunika kwambiri umenewu, iwo sapondereza anthu ake koma amayesetsa kuwathandiza kuti zinthu ziwayendere bwino komanso kuti azikhala achimwemwe. (2 Akorinto 1:24) Mofanana ndi m’busa amene amagwira ntchito mwakhama posamalira nkhosa iliyonse, akulunso amayesetsa kudziwa wina aliyense mumpingo.
Amatiphunzitsa mmene tingachitire chifuniro cha Mulungu. Mlungu uliwonse akulu amachititsa misonkhano yampingo n’cholinga chotithandiza kuti tikhale ndi chikhulupiriro cholimba. (Machitidwe 15:32) Amuna odzipereka amenewa amatsogoleranso pa ntchito yolalikira ndipo amagwira nafe ntchitoyi n’kumatiphunzitsa njira zosiyanasiyana zochitira utumikiwu.
Amalimbikitsa wina aliyense payekha. Pofuna kuthandiza munthu aliyense kulimbitsa ubwenzi wake ndi Yehova, nthawi zina akulu a mumpingo angabwere kunyumba kwathu kapena angakumane nafe ku Nyumba ya Ufumu kuti atithandize ndi kutilimbikitsa pogwiritsa ntchito Malemba.
Kuwonjezera pa ntchito imene amakhala nayo kumpingo, akulu ambiri amakhalanso otanganidwa chifukwa amagwira ntchito zolembedwa komanso amasamalira mabanja awo. Choncho tiyenera kulemekeza abale amenewa, omwe amagwira ntchito mwakhama.
Kodi akulu a mumpingo ali ndi udindo wotani?
Kodi akulu amasonyeza bwanji kuti ali ndi chidwi ndi wina aliyense mumpingo?
Onaninso
Kodi Mipingo ya Mboni za Yehova Imayendetsedwa Bwanji?
Werengani nkhaniyi kuti mudziwe mmene mipingo yathu imalandirira malangizo.
Ubatizo Umatithandiza kuti Tikhale pa Ubwenzi ndi Mulungu
Kodi munthu ayenera kuchita chiyani kuti ayenerere kubatizidwa? Werengani nkhaniyi kuti mudziwe zimene ubatizo umatanthauza ndiponso mmene uyenera kuchitikira.